qundao/data-zh-poetry huggingface dataset:
重用前韵贈卞大夫
作者：劉攽
朝代：宋

辭滿苦不早，獨往始爲勇。
聞君湖上田，二頃容五種。
力農有休期，雜費寧謂冗。
歲事副夙心，素封彌假寵。
若人壽者相，眉豪耳秀聳。
陶公請息交，林類歌面隴。
諸侯非得友，明詔期不奉。
叢茂鳥所安，淵深魚勿恐。
由來浮雲志，九鼎未加重。
胡爲突不黔，憔悴摩頂踵。
重過觀音精舍舊讀書房
作者：劉攽
朝代：宋

往作關東客，來携一束書。
旅人觀所主，野性樂玄虛。
過事都如夢，精廬宛若初。
空憐兩蓬鬢，蕭颯十年餘。
重題間字韵
作者：劉攽
朝代：宋

棟宇雲生覆畫欄，御風身在杳冥間。
露頭不覺吹烏帽，熱手猶須握冷環。
欲斷嘶蟬仍自續，倦飛孤鳥亦知還。
君看老驥驚秋意，日暮凉生十二閑。
野次
作者：劉攽
朝代：宋

麥苗出隴漸漸綠，花樹迎風淺淺紅。
欲就白楊傾一酌，竟無人可暫相同。
野竹亭
作者：劉攽
朝代：宋

勁節四時好，此君常眼青。
影摇金破碎，聲動玉瓏玲。
方丈塵埃絕，高齋醉夢醒。
由來謀野意，不異在林坰。
金沙花
作者：劉攽
朝代：宋

苒弱金沙樹，花奇名字珍。
移從今日晚，恨失去年春。
嫩綠藤垂架，深紅棘刺人。
東風會入手，照眼萬枝新。
金鳳花
作者：劉攽
朝代：宋

妖嬈如自媚，紅白競爲娛。
共笑翔千仞，猶疑將九雛。
軒墀蒙𥈅睞，風雨易泥塗。
靜掃蒼苔地，還令近酒壺。
錢子高舉賢良中科寄賀子飛
作者：劉攽
朝代：宋

當世英雄彀，連年伯仲賢。
友于聲競爽，敵萬智無前。
讜議天人際，馳辭日月邊。
會驚文得鳳，真謂筆如椽。
萬乘親前席，諸生敢比肩。
晚成無近器，妙選悉青錢。
濟美高陽舊，傳經韋氏專。
公侯將必復，廊廟定誰先。
步武青雲接，官曹畫省聯。
軼群看赤驥，洵直想朱絃。
德賞今誰擬，才難古亦然。
從容照棣萼，聞望已陶甄。
夏屋方隆棟，雲檣穩濟川。
那令得賢頌，祇貴漢王淵。
錢穆甫楊康功使高麗還爲中書舍人書此爲寄
作者：劉攽
朝代：宋

天子邊人二使星，滄波一笑已揚舲。
大明照海陽烏近，黑霧迎潮水怪腥。
北貊左肩輸策略，西垣右掖付儀刑。
授詩三百成專對，更看黄麻似六經。
鑿井
作者：劉攽
朝代：宋

旱天雨少官鑿井，鑿深源長水泉冷。
塗人無復觸熱憂，居人况有操瓢幸。
前王扇暍力已勞，後王舞雩功不省。
此功一成千萬年，却願炎日長當天。
長城逢周鼎
作者：劉攽
朝代：宋

田家秋收朝不歸，客子到門休馬蹄。
偶倩樵兒遠相問，倏乘黄犢仍有携。
白頭蕭颯映紗帽，薄酒清泠將臛雞。
幽興每於山野盡，爲君一醉判如泥。
長安城南
作者：劉攽
朝代：宋

三百離宮何處尋，秦山相向晝陰陰。
城南地去天尺五，杜曲田皆畝一金。
源發清泉隨種稻，穭生脩竹自成林。
老年欲爲五陵客，射獵往來長縱心。
長春花
作者：劉攽
朝代：宋

雪霜雨露平分盡，舊紫新紅次第開。
自是餘花芳意薄，那知春去不重來。
長蘆寺
作者：劉攽
朝代：宋

越舶吳商倚萬橈，紺園金剎起中宵。
魚龍聽法多因雨，江海歸心每上潮。
林黑夜深燈影白，川平天闊梵聲遥。
心知水怪俱調伏，惜取靈犀不用燒。
長蘆阻風
作者：劉攽
朝代：宋

萬頃寒濤浸日車，迅風重疊浪成花。
雲深不辨江靈事，時見奔駒走岸沙。
長門曲·其一
作者：劉攽
朝代：宋

凝笳來鳳輦，玉宇開深殿。
君恩春風迴，那向秋時怨。
長門曲·其二
作者：劉攽
朝代：宋

君心似明月，月缺應再圓。
但令黄河水，到海還上天。
閔雨
作者：劉攽
朝代：宋

山上田萬頃，江中水千里。
東流自瀰漫，旱苗日焦死。
惜哉不能救，地勢正如此。
雲雷未興潛，蛟龍困泥滓。
昭回雖在天，嘆息真已矣。
閶闔臺·其一
作者：劉攽
朝代：宋

看雪望春何處好，城腰山腹暫來登。
人知容足無餘願，便是章華與九層。
閶闔臺·其二
作者：劉攽
朝代：宋

紅日駸駸還暗夜，輕車去去只微塵。
老夫獨立聊觀化，驚怪往來無限人。
關西行
作者：劉攽
朝代：宋

關西居人多閉屋，屋底老翁相向哭。
縣官禁錢錢益輕，百姓無錢食不足。
平時斗粟錢百數，今者千錢人不顧。
大家蕭條無十金，小家流離半逵路。
憶初鑄錢爲强國，盜賊無端皆得職。
邇來救弊因寬民，盜賊自苦民逾貧。
安得萬物皆爲銅，陰陽熾炭造化工。
鑄錢萬萬大似尺，官定足用民家豐。
阻風·其一
作者：劉攽
朝代：宋

愁思橫江不易堪，惡風終日自西南。
逐臣那有回天力，請謝蜚廉亦未甘。
阻風·其二
作者：劉攽
朝代：宋

寒江常歲起條風，今日檣烏悉向東。
定有江神欺放逐，更添留滯作途窮。
除日得王深甫書因寄
作者：劉攽
朝代：宋

除日令休吏，官曹停簿按。
深居念馳光，忽忽自興嘆。
七十稱壽翁，我今已過半。
時命豈不知，胡爲此羈宦。
况茲山野性，放蕩破崖岸。
應接人事間，何時無謗訕。
屢誦小雅章，懼爲朋友怨。
忽傳故人書，遠道情不問。
上言久別離，下有加餐飯。
贈我新詩謠，金碧光凌亂。
鵷鸞不鎩翮，龍虎謝鞿絆。
乃知鞲上鷹，不及蒿下鷃。
往事那復追，來今猶可諫。
終當潁水濱，躬耕爲爾伴。
陪馬守蜀山禱雨
作者：劉攽
朝代：宋

丘禱亦以久，齋居先筮從。
鳴騶趁殘夜，觸石會前峰。
簫鼓終椒奠，風霆起蟄龍。
化工輕瞬息，幽貺振舂容。
灑濯埃塵絕，虛凉灝氣逢。
小人思學稼，即事喜年豐。
陳和叔賀蘭溪所居近有信來言水竹事戲贈
作者：劉攽
朝代：宋

北山移文那爾爲，淮陽招隠殊未歸。
流泉漲溪可厲渡，修竹飽雨添舊圍。
鳴禽作巢皆有託，白雲抱石初無機。
主人已知戰勝樂，溪童未老情庶幾。
陳州雜咏·其一
作者：劉攽
朝代：宋

歷說諸侯七十餘，絕糧桑落尚歡娛。
不容而後知君子，方笑南冠駕乘駒。
陳州雜咏·其三
作者：劉攽
朝代：宋

固安功次異蕭陳，深怪材官亦致身。
高卧閉箝天下口，不憂聖主責愚臣。
陳州雜咏·其二
作者：劉攽
朝代：宋

鄭莊推士古無倫，置驛諸郊日日新。
去病魏公俱改節，一生惆悵杜陵人。
陳通議園亭
作者：劉攽
朝代：宋

聚星休沐事依然，社臘安車不計年。
五福何妨兼第宅，一壺元自有神仙。
種來珍木如人立，移取名花奪地偏。
聞道都城曾問卜，始知機石不虛傳。
陸子履有詩贈行次韵留別
作者：劉攽
朝代：宋

尚白不自悟，愧君稱絕倫。
高秋獨去國，下水不留人。
菊秀鴻初過，魚肥稻已新。
淮山見明月，千里最情親。
陸子履知潁州
作者：劉攽
朝代：宋

稻白魚肥潁水清，重湖光彩動層城。
經爲遊客歡閭里，特羨朱軒擁旆旌。
整棹鳬鷖橫筆勢，倚樓風雨壯歌聲。
聚星賢士兼存歿，配社名鄉見遠情。
陸瑁養魚池
作者：劉攽
朝代：宋

何茲水鄉士，尚復穿池居。
寧知湖上龍，不是淵中魚。
漪瀾杳無際，綠浄望有餘。
寂寞垂竿叟，嘯歌方歲除。
陽翟賈人歌
作者：劉攽
朝代：宋

潁川陽翟趙邯鄲，大衢如砥車班班。
重裝富貴名游間，輕紈寶玉高若山。
關西王孫龍虎驅，此中奇貨奇可居。
千金入秦藉短策，立談須臾分王符。
華陽松柏成高丘，壽陵蔓草令人愁。
沈沈相府士如市，山東供事河南侯。
隠語三首呈通判庫部·其一
作者：劉攽
朝代：宋

梧上生枝復隔年，白頭傾蓋兩歡然。
滿城童子垂髫髮，竹馬羊車戲路邊。
隠語三首呈通判庫部·其三
作者：劉攽
朝代：宋

宮柳飛花暗度春，斛愁容貯奈傷神。
曼聲試作鷄鳴曲，何必陽關無故人。
隠語三首呈通判庫部·其二
作者：劉攽
朝代：宋

邯鄲度曲盡新聲，稚萼韶華稍向榮。
珠箔曲鈎遮密坐，瑶臺靜室伴深行。
集英殿觀先帝御容
作者：劉攽
朝代：宋

墮淚不能禁，彤庭北望深。
壽觴疑在眼，宮漏獨驚心。
繪事應神助，天光想下臨。
秋毫分萬一，玉色辨侵尋。
未悟攀髯遠，如聞棄屣音。
當時萬年木，風動亦蕭森。
雙橋道中寒堪
作者：劉攽
朝代：宋

裂面霜風快似鐮，重重裘袴晚仍添。
梅當官道香撩客，山逼籃輿翠入簾。
男子坐爲衣食役，年光當向道途淹。
古來共說還家樂，豈獨全軀畏楚□。
雙檜
作者：劉攽
朝代：宋

雙檜森森高出檐，憶昨卜鄰逢吉占。
清風似主我爲客，冠蓋相向何凝嚴。
愛棠不能如召伯，種柳自覺勝陶潛。
春暉漸永群芳麗，翠影看花一寸添。
雜咏四首·其一
作者：劉攽
朝代：宋

衆樹日改色，凉風下蕭森。
喬柯無定枝，存葉非舊陰。
白露變凝霜，百芳從此侵。
代謝不暫稽，盛衰理相尋。
懸蟲自包藏，棄巢絕來禽。
徘徊蒼苔地，萬籟成哀音。
雜咏四首·其三
作者：劉攽
朝代：宋

蒼蒼城隅草，地勢元有在。
凉風西北來，摇扤色已壞。
天運正消殺，高明彼先罪。
安見中國葵，淺智亦足頼。
雜咏四首·其二
作者：劉攽
朝代：宋

短日不能永，月華代揚輝。
暝暗來四隅，稍復清影隨。
迢迢河漢章，天畢前南箕。
簸揚蹇無成，掩兔今亦時。
雜咏四首·其四
作者：劉攽
朝代：宋

疾風吼籬端，嘯呼隨叱吸。
翻翻走地葉，衮衮强相及。
重門忽開扉，蟋蟀如有入。
飛蓬自無根，邂逅暫相集。
萬生共馮寓，智愚因妄執。
區區古今士，陳迹更綴緝。
是非竟何常，得一已漏十。
歲晏莽無成，白頭抱書泣。
雜興
作者：劉攽
朝代：宋

阿嫫年八十，睢盱事粧飾。
仍夸少年日，自謂美無敵。
與子不同時，寥落復異域。
人事雖萬殊，近者猶可測。
頹顔與白頭，何日好顔色。
雜詩·其一
作者：劉攽
朝代：宋

重生世所同，徇利良獨愚。
嗟彼緯蕭子，安事千金珠。
沈身九重淵，脫死驪龍胡。
得失覺寐間，危哉悲矣夫。
九方焉知祥，梱也終奚如。
雖同國君倉，乃在渠公衢。
餒也命使然，顔原亦多娛。
雜詩·其一〇
作者：劉攽
朝代：宋

臧孫被惡名，魯侯失其位。
軒冕非不尊，家富馬千駟。
不用子家羈，而棄柳下惠。
末儀諒何爲，矧論仁與智。
竊位良足羞，乃復爲君謚。
雜詩·其七
作者：劉攽
朝代：宋

虛舟適誰迕，飄瓦殊暫然。
忮心自無怨，豈必絕世賢。
握火欲提人，唾空不至天。
一心抱區區，萬事長可憐。
雜詩·其三
作者：劉攽
朝代：宋

樊遲請學稼，尼父已深慍。
安知連城守，榷酤殿最問。
周公無彝酒，用是垂大訓。
願得烹弘羊，耕織始安分。
雜詩·其九
作者：劉攽
朝代：宋

野人構茅茨，櫟柱樗作棟。
不意豫章材，一時同見送。
拓手百尺長，連軫萬鈞重。
斤斧欲安施，棄置因無用。
本是絕世姿，胡爲與衆共。
雜詩·其二
作者：劉攽
朝代：宋

荆山有奇璞，貴乃和氏儔。
連城詎云多，一視以爲優。
携挈向都市，光彩傾天球。
雖無指瑕累，顧得千金售。
驚詫遽自反，閉匿成千秋。
豈忘待時意，欲往仍遲留。
凡目陋至寶，後生異前修。
蒼蠅矧多變，珉石仍先收。
萬一人我欺，永爲神物羞。
雜詩·其五
作者：劉攽
朝代：宋

齊有梁丘據，晉有樂王鮒。
據能愛晏嬰，鮒欲殘叔譽。
二臣嬖兩朝，事君爲悅豫。
景有尚賢志，據逆以爲助。
平失宥善心，鮒乃速其去。
毋以據爲賢，易地則同趣。
丈夫處世間，必有遇不遇。
豈無覺者乎，正色君亦悟。
區區嬖幸徒，何忍就朋附。
雜詩·其八
作者：劉攽
朝代：宋

佚女處瑶臺，豐肌艷皎皎。
端令鴆爲媒，告我以不好。
猶豫令人悲，自悔辯不早。
如何問雄鳩，佻巧豈可道。
雜詩·其六
作者：劉攽
朝代：宋

伯夷餓首陽，太公封營丘。
同時海濱人，將老歸西周。
世故莽難量，後王異前修。
徒讓千乘邦，不如畜陰謀。
良知命分然，何怨復何尤。
塵埃采薇詩，益使夸者羞。
自茲奸雄人，日日希公侯。
雜詩·其四
作者：劉攽
朝代：宋

龍伯釣鼇時，連六方自快。
事緣貪餌起，上帝獨何罪。
土疆日侵削，形軀仍眚殺。
纔餘數十丈，尚足令人駭。
寄言諍畢人，努力事機械。
何當大荒野，與爾競行邁。
雜諷
作者：劉攽
朝代：宋

陽武舊恩惟丙吉，中興同學有嚴遵。
封侯會自酬陰德，物色終應訪故人。
可在介推懷怨望，深疑咎犯亦逡巡。
剛腸獨有屠羊說，稱義孤高無與鄰。
雨
作者：劉攽
朝代：宋

繁陰晝漠漠，日雨暝紛紛。
鬥蟻仍移市，乖龍亦過雲。
泥塗休不出，鐘鼓遣相聞。
願得辭昏墊，長風破宿氛。
雨中
作者：劉攽
朝代：宋

丹桂更束薪，白璧償斗粟。
况茲風雨朝，泥潦壞牆屋。
敗竈方生魚，并日能薄粥。
始知簞瓢人，陋巷本自足。
寧見子桑詩，若歌復若哭。
雨中
作者：劉攽
朝代：宋

沈陰連日雨，六月似高秋。
凉冷宵眠穩，泥塗晝事休。
塵昏舊銅鏡，朽蠹敝貂裘。
頼有盈樽酒，能爲懶病謀。
雨中寄子直
作者：劉攽
朝代：宋

繁陰不時解，雨氣如深秋。
朝衣始絺葛，暮服乃重裘。
天事亟變易，得爲有常不。
如何世上士，欲以全自求。
行身繩墨間，蹜蹜空白頭。
唯君可語此，意豪力且遒。
通衢雖泥塗，未至乘扁舟。
興發騎馬來，墊巾故風流。
雨中晚凉
作者：劉攽
朝代：宋

落日浮雲暝，滄江雨氣來。
風燈殊未定，洞戶故頻開。
秋意梧桐急，宵征蟋蟀哀。
客心聊灑濯，天地久塵埃。
雨中過汜水關入鞏縣
作者：劉攽
朝代：宋

泥塗出關惡，風雨過雲寒。
懸水餘百仞，層峰知幾盤。
攀躋頭目眩，揭厲衣裳單。
稍出萬山外，始知人世寬。
雨夜三首·其一
作者：劉攽
朝代：宋

急雨吹喬木，孤燈瞑小軒。
神傷徒隠几，夢極不招魂。
老淚悲朝雉，摧腸怯夜猿。
舊惟眸子亮，一月遂全昏。
雨夜三首·其三
作者：劉攽
朝代：宋

雲闇黄昏雨，風淒九月秋。
老便安坐久，用即置書休。
知命應無念，虛心自不愁。
三年同此興，中夜一燈留。
雨夜三首·其二
作者：劉攽
朝代：宋

孟夏樹木長，夜凉風雨時。
明燈掃塵榻，散帙坐書帷。
曠野波濤合，中宵虎豹悲。
形骸吾喪我，隠几向爲誰。
雨後
作者：劉攽
朝代：宋

積雨黄梅後，多風夕景天。
少陰回玉燭，秋氣變薰弦。
孤鳥爰居外，殘雲螮蝀邊。
羽陵書蠹盡，數怪絕韋編。
雨後
作者：劉攽
朝代：宋

雨後炎氛減，空堂起清凉。
蕭蕭野風聲，淡淡孤月光。
晚睡夢亦短，常苦秋夜長。
停燈覽群書，坐以待未央。
鷄犬互爭栖，鄰里舂黄粱。
中夜寂無喧，蟋蟀鳴我傍。
雨後向景亭
作者：劉攽
朝代：宋

春泥軟熟步成黏，水外風光一頓添。
境爲偶來生喜色，情緣久住失憎嫌。
黄鸝慣習沙鷗野，古木粗疏徑草纖。
更向樽中得真趣，天然柔旨不因甜。
雨後回文
作者：劉攽
朝代：宋

綠水池光冷，青苔砌色寒。
竹幽啼鳥亂，庭暗落花殘。
雨後小園
作者：劉攽
朝代：宋

雨多三徑似荒郊，處處秋陰紫翠交。
照水白蓮霜雪朵，倚天喬木夕陽梢。
池光俯見游魚窟，樓角遥臨宿羽巢。
倚杖移時看蟻鬥，操舟繚岸試杯膠。
牆陰靜色憐甘菊，垣上懸藤識苦匏。
老圃不須譏抱甕，野人無事伴誅茅。
雨後早朝
作者：劉攽
朝代：宋

雨闋凉生樓閣虛，綠槐花落影蕭疏。
端門立仗交符後，禁漏傳呼上水初。
伏閣預聞明詔語，退朝潛誦直臣書。
愚忠空覺身無補，放去江湖待詔除。
雨後東園
作者：劉攽
朝代：宋

雨後重來春更深，梅花似雪柳如金。
青天白日燕雀語，杳杳歸鴻風外音。
雨後池上
作者：劉攽
朝代：宋

一雨池塘水面平，澹磨明鏡照檐楹。
東風忽起垂楊舞，更作荷心萬點聲。
雪中呈通判庫部宋職方
作者：劉攽
朝代：宋

冬雪并今早兩回，無風韵膩白皚皚。
麥根得潤萌芽綠，瘴氣逢寒霧露開。
官爲勸農知我喜，心緣愛客望君來。
城頭甚有登臨境，群玉排峰銀作臺。
雪中憶隠直
作者：劉攽
朝代：宋

北風吹朔雪，遥想度關西。
覆閣眼初熟，登樓望獨迷。
巧妝梅意密，偏壓柳條低。
竟日思君飲，空憐駿馬蹄。
雪中檢故書見王深甫書因寄
作者：劉攽
朝代：宋

積雪閟窮巷，天寒四岑寂。
常時能來人，今茲亦絕迹。
探囊理文書，卷軸浩堆積。
歲序往不留，其人或成昔。
忽如二三子，共此笑言適。
我遊皆可人，回也實莫逆。
詩句何軒軒，有若風中翼。
使我多聞知，令我手不釋。
聞君不作官，作官固無益。
由來全生士，不以時世激。
請問紫芝翁，寧知五鼎食。
開門望四野，天地漫無隙。
老鷹凍不飛，何由寄消息。
雪中群僚聚飲
作者：劉攽
朝代：宋

衰老歡娛總强爲，興闌蕭索不無悲。
任教年少相縱樂，聽說勝於主席時。
雪中聞雁
作者：劉攽
朝代：宋

四海困橫絕，經年長往來。
雪霜空盡力，道路有餘哀。
水宿稻梁薄，雲深羅網猜。
北方有殺氣，緩緩及春迴。
雪中退朝與諸同舍登秘閣
作者：劉攽
朝代：宋

密雪晦空曲，天作白玉京。
都城百萬家，漠漠浮雲生。
束带聽鳴鷄，謁帝開承明。
脫身塵埃外，自覺肌骨輕。
歸從諸仙子，笑語來蓬瀛。
仰望策府高，天祿鬰崢嶸。
步登雲蜺表，俯視朝日晴。
寒門杳無涯，珠宮聯五城。
珍木比後凋，冥鴻亦同聲。
還因閶闔風，共此夷曠情。
雪夜月中
作者：劉攽
朝代：宋

雪霽流雲盡，天虛片月升。
氣清群玉府，光徹滿壺冰。
過雁明可數，啼鳥寒不勝。
山陰自此去，野興豈難乘。
雪夜酌酒
作者：劉攽
朝代：宋

雨雪寒休市，春泥早閉門。
嚴城深窈窕，孤月靜黄昏。
棲翼此中樹，高舂何處村。
物容煩應接，乘興即開樽。
雪後·其一
作者：劉攽
朝代：宋

高城催戍鼓，病枕聽哀鴻。
灑竹蕭蕭雪，開門峭峭風。
消憂樽酒綠，久雨燭花紅。
旅夢還知路，孤舟向剡中。
雪後·其二
作者：劉攽
朝代：宋

朔雪凍乾坤，黄雲晝景昏。
宿酲猶戀酒，靜卧亦開門。
烏鵲時時語，松篁處處翻。
問知淮水凍，不復渡頭喧。
雪後行小園
作者：劉攽
朝代：宋

一尺春泥頻側足，半池天水欲清神。
柳黄梅白貪迴首，驚起啼鴉雪灑人。
雪後行小園
作者：劉攽
朝代：宋

晚照開霽色，閉園幽事增。
樹摇風落雪，池漲水浮冰。
鵲亂聲已變，鳶飛誰爲矜。
風光看滿眼，取醉此吾能。
雪晴
作者：劉攽
朝代：宋

山雪喜初霽，意行因肆觀。
巖光花半散，峰勢玉新攢。
鳥去樹冰落，水來溪舍寒。
還愁向融散，立到夕陽看。
雲水
作者：劉攽
朝代：宋

雲水東南萬里來，宦情羈思兩悠哉。
舊交備禮矜垂老，晚輩多端謗不材。
匠石頗知幾死木，火爐容有復然灰。
過梅收潦秋風起，待得鴻飛燕子回。
霍邱謝令寺丞
作者：劉攽
朝代：宋

明府雙飛鳬，南歸鴻鵠俱。
東風解冰雪，春水渡江湖。
光祿詩爲樂，淵明酒自娛。
公田皆種秫，三徑更何須。
靈壁張氏園亭二首·其一
作者：劉攽
朝代：宋

落帆楊柳渚，步屧松竹園。
叢石千巖秀，凉風萬葉翻。
主人昔傲吏，燕翼此衡門。
略看題詩客，空令悲九原。
靈壁張氏園亭二首·其二
作者：劉攽
朝代：宋

密竹換啼鳥，清池添放魚。
懸藤林下坐，響石洞中居。
興趣自無盡，傳聞那得虛。
如何仲長子，刻意但成書。
韓康公挽詞三首·其一
作者：劉攽
朝代：宋

初還丞相印，併授上公封。
門戟交行馬，衣章雜繡龍。
策書休命畢，拜老未臨雍。
遺愛無時息，淒凉在輟舂。
韓康公挽詞三首·其三
作者：劉攽
朝代：宋

乘輿錫臨弔，朝士盛班辭。
笳鼓千人仗，輼輬數仞旗。
壞梁蕭畫在，藏壑說舟移。
無復龍淵劍，空傳禹甸詩。
韓康公挽詞三首·其二
作者：劉攽
朝代：宋

八龍歸濟美，四輔號無官。
魯衛聯三壽，韋平屬二難。
大勳流竹帛，盛事絕衣冠。
今日哀榮禮，賢豪共永嘆。
題利涉寺
作者：劉攽
朝代：宋

雲水上方居，迢迢百尺餘。
水光摇几席，嵐翠徹窗疏。
鶴樹追前佛，隆中問結廬。
已知禪寂意，仍得揣摩書。
題劉羲叟著作澤州園亭
作者：劉攽
朝代：宋

王屋連太行，重關束其左。
自古悲摧輪，多君識高卧。
鑿泉深百尺，養竹成萬个。
詩書滿高屋，談笑驚四座。
人常求贏餘，世每敝名貨。
看君逍遥風，陶阮不遠過。
題卞大夫西湖所居
作者：劉攽
朝代：宋

獻玉晚見售，刺虎有餘勇。
宦游四十年，老髮成種種。
乘軒非不榮，半刻未爲冗。
而有田園歸，末路益光寵。
平湖澹空闊，古木俱秀聳。
樵斧間漁舟，稻畦連麥隴。
田舍易所求，達生厚自奉。
晏眠勝飲冰，一笑異將恐。
予亦濩落人，不知物外重。
賣書問東家，此計行接踵。
題古畫山水障子
作者：劉攽
朝代：宋

應是塵外境，不隨陵谷遷。
江山猶舊日，松柏又千年。
題合肥縣效裕堂詩
作者：劉攽
朝代：宋

九月霜降公堂成，江侯寄詩求所名。
定名揣稱事不易，以予樸直言必誠。
百詞號呶片語决，十役漫汗一教行。
令乎於此有餘裕，堂以效實非無形。
庭羅芳草寒轉碧，池有魚鳥閒不驚。
左經右律給嘯咏，雨軒風檻含秋聲。
今我不樂歲云暮，蟋蟀在堂鴻雁鳴。
主人愛客豈有極，助爾美酒長河傾。
題園樹
作者：劉攽
朝代：宋

看花前日雨，吹葉昨來風。
羈旅淹留際，年光瞬息中。
今朝雪消後，重見樹梢紅。
題孫昌齡歸來亭
作者：劉攽
朝代：宋

丈人髮如漆，筋力不知老。
七十置官歸，時人以爲早。
多公逍遥志，所向豁懷抱。
雖云容膝安，不減專城好。
忘機睨雲水，寓興植芳草。
世故不經聽，塵軌從却掃。
壯子官瀛洲，濟美擅詞藻。
親歡適爲主，家事意承考。
古云陶淵明，避俗非達道。
息交以絕遊，自處何枯槁。
公爲鄉先生，里邑每傾倒。
一言可鎮浮，不啻千金寶。
宦遊失門戶，駑蹇悲棧皂。
祝身得如公，每食心再禱。
題常寧黄令灑然堂
作者：劉攽
朝代：宋

叔度萬頃陂，清濁誰能料。
割雞用牛刀，吾亦寄一笑。
示我林下詩，筆力勇奔峭。
故知才者心，玩好必同調。
岑岑青玉竿，千百壯非少。
清風掃埃塵，日影金色照。
環墀發寒泉，霜劍初脫鞘。
枕流不枕石，俯仰窮聽眺。
上堂梵唄聲，空寂總衆妙。
茲亦忘言徒，領理會其要。
翔禽竟來集，狐猿遠相嘯。
不作問鵩翁，刻意湘纍弔。
題平山馬鋪
作者：劉攽
朝代：宋

長亭前望勢崔嵬，地坼東南宇宙開。
韋杜去天真五尺，行人新自日邊來。
題所種梧楸
作者：劉攽
朝代：宋

曲檻層檐與樹宜，三年初見綠陰垂。
聲隨白雨凉生疾，影奪朱炎暑到遲。
傍倚轆轤看汲井，下留閒客坐圍棋。
會須百尺參天直，白髮空嗟拱把詩。
題招提院靜照堂
作者：劉攽
朝代：宋

千金買境欲辭喧，長日觀心復照昏。
多少勝緣從靜起，爲師無意入都門。
題朱陵閣
作者：劉攽
朝代：宋

蒼煙漠漠石粼粼，坐倚山顛瞰水濱。
開闔波濤專閱世，春秋風月不愁人。
未知孤鳥歸飛意，聊問長松老大身。
信有朱陵仙府在，玉樓珠殿闕爲銀。
題李白祠
作者：劉攽
朝代：宋

舊聞謫仙人，多以我爲似。
三生去來今，惟獨變名字。
泊舟姑熟溪，風月不如意。
舉頭望青山，酌酒聊一醉。
漢宮三十六，當時各自貴。
昭陽與華清，究竟誰爲愧。
奴輩不自省，脫靴更誰避。
而令棄賢材，孤負青雲器。
題歐公廳前兩鶴
作者：劉攽
朝代：宋

明公真愛鶴，相鶴選仙骨。
遂令千金姿，爲君軒墀物。
啄腥豈復辭雞群，鎩翼欲比鳬鷖馴。
聆音發舞似矜客，避寒孤警將依人。
吾聞芝田逸翮不如此，世上悠悠誰識真。
題歐陽永叔新鑿幽谷泉
作者：劉攽
朝代：宋

江南多名山，少有琅琊比。
琅琊盛泉石，晚得幽谷美。
將非造物者，留以待君子。
乃知智且仁，必好山與水。
公有高世材，此山共森峙。
公有濟物心，此泉共清泚。
泉始居地中，隠塞未如此。
今爲萬丈流，近自一勺始。
東浮滄溟廣，下益松檜喜。
奈何公之惠，及更局千里。
安得從公居，曲肱偃吾几。
安得從公遊，枕石洗吾耳。
是非付天壤，塵事如脫屣。
當爲谷中叟，肯爲軒冕起。
題深甫新種樹
作者：劉攽
朝代：宋

壽張樹梓待成器，方朔種桃因著花。
古人既信十年計，野老今知五柳家。
幽鳥鳴春能信宿，翠陰向暑會交加。
甘棠不忘角弓賦，與子相好情無涯。
題湛上人院畫松
作者：劉攽
朝代：宋

水墨乍成巖下樹，摧殘半隠洞中雲。
猷公曾住天台寺，陰雨猨聲何處聞。
（鐸案：此詩另見唐人劉商詩）。
題王金吾園亭
作者：劉攽
朝代：宋

烏衣里巷接城隅，東第名園冠上都。
家事從前貴公子，宦游當世執金吾。
舊蹊桃李春相續，滿地芝蘭德不孤。
故有鼎彝傳盛烈，况聞圖史自爲娛。
題禪寺
作者：劉攽
朝代：宋

錦帆牙檣四百年，曲池歌榭兩凄然。
又從劫火悲前佛，猶有靈光閱逝川。
何處鳴禽新出谷，幾株喬木上參天。
春遊不負題詩興，神助仍因夢阿連。
題荆林館
作者：劉攽
朝代：宋

深山雨過氣清潤，四月居人猶裌衣。
獨坐空庭看喬木，黄鶑語歇繞枝飛。
題陝西圖三首·其一
作者：劉攽
朝代：宋

干戈今日事，關塞此圖看。
白日長安近，蒼山壠坂寒。
由來名百二，自古有艱難。
指以安西道，凝情意據鞍。
題陝西圖三首·其三
作者：劉攽
朝代：宋

河源來積石，天馬涉流沙。
耳目成千古，丹青在一涯。
荒凉都護府，斷絕使臣槎。
安得山河將，收功似漢家。
題陝西圖三首·其二
作者：劉攽
朝代：宋

萬里靈州地，他年漢朔方。
山河從割棄，關輔急堤防。
轉益豺狼窟，堪嗟禮義鄉。
拔胡須壯士，看畫意蒼茫。
題餞送亭
作者：劉攽
朝代：宋

還有柳枝能送客，而無桂樹解留人。
離腸苒苒隨征旆，愁絕江南日暮春。
題館壁
作者：劉攽
朝代：宋

壁門金闕倚天開，五見宮花落古槐。
明日扁舟江海去，却從雲氣望蓬萊。
題魯氏老檜堂
作者：劉攽
朝代：宋

當日山林客，移根近小軒。
樹陰今百尺，人世亦曾孫。
堅節寒逾甚，清風老更存。
猶餘雙白鶴，終戀主人恩。
顧亭林
作者：劉攽
朝代：宋

逝者如去水，賢達無復居。
朅來顧亭下，但見林木疏。
魚鳥樂深淵，風煙迷舊墟。
徒幸百世名，歷歷存緒餘。
風雨寄張野人
作者：劉攽
朝代：宋

宿雨萍號苦，凄風虎嘯頻。
喜開蟲豸蟄，悵阻物華春。
雞叫思君子，鶑遷憶故人。
泥塗塞車轍，相過獨無因。
飲酒城南門贈高子中
作者：劉攽
朝代：宋

蒼山際碧霄，綠樹及山腰。
青靄照殘日，白雲縈麗譙。
偶然成勝賞，長嘯隔塵囂。
少駐飛鳬舄，吾無獨酌謠。
養生
作者：劉攽
朝代：宋

世自不乏我，我亦安慕時。
形骸與軒冕，冉冉相背馳。
守約道可學，戰勝心自知。
雖無一朝樂，亦免終身悲。
養魚
作者：劉攽
朝代：宋

知此升斗狹，鱣鱏非所容。
安知庖所捐，後不成蛟龍。
爲爾釋囚拘，置之清泠中。
不有網罟憂，安見拯濟功。
掉尾一何歡，餘困猶噞喁。
孰云我非魚，正見所樂同。
館宿有懷平甫
作者：劉攽
朝代：宋

銅壺上水掖門扃，岑寂回廊起獨行。
日下屋山三面赤，月臨天井四方明。
校經燈火初無禁，汗簡文書不計程。
坐憶故人清夜語，淡雲飛去隔層城。
首春學省同舍十一人集王彥祖爲主人人賦十韵得河字
作者：劉攽
朝代：宋

意遠智無涯，樂少憂常多。
浮生共茲理，達士默謂何。
歲月如奔車，冰霜變陽和。
廢書獨長嘆，倚席仍浩歌。
王子家千金，世勳誓山河。
勅厨具豐羞，載酒信所過。
重簾篩勁風，暖日蘇庭柯。
左手持蟹螯，一釂朱顔酡。
馬死答劉先之
作者：劉攽
朝代：宋

馬惡憂敗羣，馬死遂徒步。
始知惡有用，但愧非善御。
未能棄山野，不得事籃輿。
猶當謀款段，尚取州里譽。
馬氏中隠庵
作者：劉攽
朝代：宋

千歲知名士，文淵與少游。
平生款段馬，晚歲伏波侯。
鄉里足稱善，功名仍可收。
聞君事中隠，嘆息此孫謀。
馬當山
作者：劉攽
朝代：宋

雲壑斷無土，江流橫倒山。
蛟涎晴出沒，鳥羽倦飛還。
神禹遺疏鑿，天機藉險艱。
長風且破浪，帆席慰愁顔。
馮當世湖西口占還舟中却寄
作者：劉攽
朝代：宋

落日回船煙水明，殘霞黯黯共離情。
南飛多少江鳬翼，好倩檣烏遍寄聲。
馮當世生日·其一
作者：劉攽
朝代：宋

申甫維崧嶽，東方本歲星。
舊書容盡信，成事况親聆。
南紀浮江漢，青煒變頊冥。
氣和方毓粹，地勝已儲靈。
德宇何寥廓，斯文實典刑。
龍駒來汗血，霜刃脫青萍。
智略聯三捷，規模壯六經。
羽翰驚海運，辰象屬天扃。
回首煙霄近，橫雲漢閣青。
河圖開祕奧，龍節付儀形。
萬里風聲肅，三年楚俗寧。
里甿羞螮蝀，鄉校謹螟蛉。
聖主思霖雨，群生望大庭。
指期調鼎實，洗眼頌椿齡。
授易嘗占晉，論詩竊次駉。
莫言狂簡士，足記景鐘銘。
馮當世生日·其二
作者：劉攽
朝代：宋

陽月方開旦，商行接素秋。
聲華臨盛際，勳業動前修。
舊物詩兼禮，公望礪與舟。
諫行扶廟算，威克弊邦讎。
翻欲危晁氏，皆能苦絳侯。
孤城雖莫可，具美亦誰侜。
北關虛前事，南冠記昔遊。
客惟論藥餌，書不號窮愁。
迥有閒中趣，高於物外求。
賓朋依白傅，潤澤借裴休。
跂也身方族，時哉歲欲遒。
愁無縮地術，頼有置書郵。
理楫王猷拙，稱觴小陸優。
傾心日夜急，滾滾大江流。
馳道
作者：劉攽
朝代：宋

秦皇侈心極，登眺窮阻修。
言從峽中度，復欲滄海遊。
車轍去不反，馳道缺每留。
君看鼎湖人，尚畏軒轅邱。
駕幸開寶寺福聖院新閣
作者：劉攽
朝代：宋

帝圖天不極，覺苑日融輝。
減劫寧無待，直乘必應機。
化城非樸斫，檀施自依歸。
香象開馳道，珠瓔接尚衣。
梵音潮海會，阿閣鳳凰飛。
清蹕通長樂，齋居護却非。
雨花交霰雪，燎桂雜煙霏。
默冀南山壽，賢公已見幾。
驟雨
作者：劉攽
朝代：宋

山川近淮秀，風雨向秋急。
初爲空曠游，頓喜清凉集。
鳴蟬斷復續，沙鳥飛還立。
平生耽勝事，未暮俱可及。
高樓
作者：劉攽
朝代：宋

青樓高高危九衢，朱欄畫栱相傾扶。
佳人當軒玉不如，紅簾翠幕深沉居。
危絃促柱鳴笙竽，哀音感耳心意舒。
浮雲不行飛鳥徐，游人駐車馬踟躕。
嘉肴桂酒白玉壺，浩唱爛醉何所居。
樂極哀多盈必虛，世故萬變誰能圖。
飛鳶墮鼠殘諸虞，里閭豪傑何時無。
茂陵老儒空嘆息，曲突徙薪纔賜帛。
鳳凰臺
作者：劉攽
朝代：宋

江水中分白鷺飛，鍾山秀出衆山微。
鳳凰去後高臺在，麋鹿遊來舊國非。
萬里孤帆長在目，夕陽游子憺忘歸。
六朝人物都荒草，但有寒潮信不違。
鳳翔官宅園亭
作者：劉攽
朝代：宋

退食自閒暇，空堂仍集虛。
秋林長費掃，寒草不教鋤。
移石改迂徑，拂牆看舊書。
枝棲亦云穩，何用憶吾廬。
黄州臨皋亭
作者：劉攽
朝代：宋

遠國江千里，荒城水一涯。
居人愁避虎，過客競乘槎。
秋雨吹天暮，寒濤浸日車。
從來遷謫地，卑濕是長沙。
黄朝議賜紫
作者：劉攽
朝代：宋

長年金紫最相宜，晚達非干入手遲。
白髮閔勞官職事，赤松元作帝王師。
魚銜印鈕丹鱗舞，鶻勘袍花爛椹垂。
少似主恩崇舊德，掛車無異立朝時。
黄橙寄黄翁
作者：劉攽
朝代：宋

江南碧樹映霜秋，丹實清香破客愁。
常恨忌辛消俗口，爲評蠲憤詫齊州。
黄知錄園池
作者：劉攽
朝代：宋

劫火無遺者，靈光獨巋然。
寒池清照日，古木碧參天。
細雨來幽鷺，凉風急亂蟬。
頗知魚樂意，仍得離鈎筌。
黄金
作者：劉攽
朝代：宋

黄金能成不願鑄，封侯可得差有求。
小來一意今白首，世事萬變都無謀。
詩書已廢徒博弈，交友益落空沈浮。
江湖漁釣足自給，拂衣歸去營扁舟。
黛陀石硯
作者：劉攽
朝代：宋

一片蒼山石，遥憐巧匠心。
能存辟雍法，宛是馬蹄金。
氣奪秋雲濕，光涵墨海深。
魚龍隨醉筆，變化出幽涔。
鼎池
作者：劉攽
朝代：宋

仙去遺金鼎，年深認劫灰。
懷人何限意，時向鼎池來。
齊國公主挽詩
作者：劉攽
朝代：宋

湯沐侯家貴，山林主第開。
天孫烏鵲水，蕭史鳳凰臺。
遇事悲風燭，新阡愴劫灰。
清秋降北渚，不奈楚聲哀。
齊州史君學士有游山詩學官諸生咸和史君又有詩二章贈之以刻石摹本示予因次韵·其一
作者：劉攽
朝代：宋

辨如流輠解連環，稷下諸生大小山。
幕府名聲收藉甚，雲泉氣味屬偷閒。
茂林深壑逢迎際，細草穠花次序間。
值有羽人招隠士，想君乘興不知還。
齊州史君學士有游山詩學官諸生咸和史君又有詩二章贈之以刻石摹本示予因次韵·其二
作者：劉攽
朝代：宋

終日塵勞駷轡還，乍臨清濟看群山。
飛來獨鶴應知倦，過去長雲本自閒。
開國東西誇十二，待賢季孟哂中間。
吟君詩句心蕭散，舊觀神明覺頓還。
齊魯
作者：劉攽
朝代：宋

齊魯大儒師，專門盛章句。
應物非己長，何以責成務。
乃其忠孝心，足以事君父。
不如商利徒，反道趨詭遇。
剝床以及膚，泉貨山嶽聚。
賜金稱百斤，封邑成千戶。
若無天事變，豈不厚且固。
商鞅既誅夷，桑羊亦刀鋸。
寄言逢掖人，施施幸安步。
龍山
作者：劉攽
朝代：宋

西城門外龍山路，乘興來遊不厭頻。
後日重陽須一醉，青松繫馬菊留人。
一月贈深甫
作者：劉敞
朝代：宋

一月三過公，此非兒女情。
詩人感伐木，相鳥猶嚶鳴。
尚友百世近，結交千里輕。
矧惟生並時，况復居同城。
攜手未宜少，興發從公行。
開口露肝膽，觧衿頓塵纓。
心親愛自至，外物都忘形。
赤日留中天，火雲正崢嶸。
頗復哀老子，安眠枕羣經。
一百五多葉白牡丹答陳度支二首·其一
作者：劉敞
朝代：宋

玉色天香無與儔，猝風暴雨判多愁。
君知大半春将過，初識人間第一流。
一百五多葉白牡丹答陳度支二首·其二
作者：劉敞
朝代：宋

嵩少雨晴寒食時，年年驛使按瑤墀。
塵埃落莫長安陌，笑倚春風不自知。
丁右丞挽詞二首·其一
作者：劉敞
朝代：宋

再歷三公府，終崇萬乘師。
優游邇臣表，簡淡古人爲。
愛士常推轂，傳家不遺危。
平生赤松願，猶復白駒悲。
丁右丞挽詞二首·其二
作者：劉敞
朝代：宋

司籍歸良史，調鐘待一夔。
遽聞麟掩袂，猶觖鳳來儀。
絕筆流風在，遺音後世知。
春原國人送，黄鳥寄哀詩。
丁酉五月郭守恩戰殁武戡走入壁守恩勇将有智略
作者：劉敞
朝代：宋

敵兵得漢巧，五月戰西河。
壮士平原死，孤城殺氣多。
猶聞疏勒守，無復魯陽戈。
不反東流水，滔滔奈爾何。
七月二日
作者：劉敞
朝代：宋

西風入庭樹，天氣颯然秋。
細雨纔成潤，高雲淡不流。
平分感一葉，遠興憶扁舟。
蟋蟀何須急，羈人始欲留。
三日同景仁鄰幾濟川晦叔景□呂秘校劉判官會南曹飲五君皆尚書外郎劉呂修唐書官
作者：劉敞
朝代：宋

秋氣迎節至，涼雨乘高風。
車馬散北闕，冠蓋會南宫。
從吏殆成隱，玩歲復將窮。
簿書幸無他，談笑偶多同。
郎選冠一時，史才映羣公。
著書駭深妙，聞道惴顓蒙。
但願竊餘論，常此樽不空。
寄迹三署老，不慚顔與馮。
三月九日過正衙
作者：劉敞
朝代：宋

去事駒過隙，此身江載萍。
赤墀容再謁，清涕忽雙零。
海鳥眩韶舞，天潢愁客星。
平生鴻鵠志，獨有去冥冥。
三月四日上方寺送隨州十一屯田
作者：劉敞
朝代：宋

載酒憐春盡，尋芳到翠微。
綿綿芳草遠，颺颺雜花飛。
俯仰悲陳迹，淹留恨落暉。
青楓千里目，那復送将歸。
三清殿木槿
作者：劉敞
朝代：宋

三清殿前木槿樹，朝繁夜暗自相催。
晨光始出洛水上，暮雨又下雲陽臺。
仙姬神女衣服麗，紫玉雜佩垂玫瑰。
春餘衆木苦寥落，況乃漸逼清秋來。
繁花滿目真可惜，稍稍萬戶舖蒼苔。
黄冠道士情意薄，見似不見年年開。
清風滿席車馬少，莫與共賞傾金罍。
嘗疑壺中有仙術，安得升天繫白日。
三瑞堂
作者：劉敞
朝代：宋

甘露被草，朝陽易晞。
池蓮並蒂，及秋變衰。
獨有長松連理老益壯，十年百年仍附枝。
昔來一物足爲瑞，何況三異俱稱奇。
吳中衣冠不勝數，天意自與寧馨兒。
露乾蓮死不復見，正以青松并驗之。
凱風孝子嘗悲思，三荆兄弟傷分離。
此家遺風五十慕，物理推類誰能欺，到客爲爾俱題詩。
上夏太尉
作者：劉敞
朝代：宋

四海傳烽急，長安亦響振。
老儒稽變事，强敵暴生民。
廷議衣冠客，書聞草野臣。
諸公咸世傑，天子識平津。
開府三司舊，提兵十萬新。
丹青大信著，明白睿謀伸。
賜馬飛龍亞，分衣寶带親。
貔貅帳下士，鵷鵠幕中賓。
虎節關河雪，天街畢昴塵。
朔方須築郡，燕谷豫含春。
策效曾無敵，師行輒有神。
人心惟助順，天道亦親仁。
執鉞來刑虢，勾芒下賜秦。
成功符屈指，默化劇陶鈞。
既已通西域，還應察珮珉。
焉知充國頌，不足壯麒麟。
上嶺下嶺
作者：劉敞
朝代：宋

上嶺惟恐遲，下嶺懼顛覆。
一嶺但數里，思慮千盈腹。
不聞二大夫，致身未嘗辱。
上巳不赴金眀集招鄰幾談
作者：劉敞
朝代：宋

樓船旗鼓颺春風，曲水浮觴一醉同。
窮巷誰憐車馬絕，蕭條相對兩衰翁。
上巳日玉津園賜宴是日雜端爲主人
作者：劉敞
朝代：宋

御苑初晴暖景微，侍臣還許宴春輝。
鳴禽試羽交交囀，落葉迎風冉冉飛。
執法在前容款曲，大官先置盡膏肥。
和平自是歡娛日，未醉春醪未可歸。
上書行
作者：劉敞
朝代：宋

仕不至二千石，賈不至五百萬。
此事夸者憂，而非志士嘆。
君不見下邳少年受書起，幄中運籌制千里。
功成不受二萬戶，拂衣歸從赤松子。
君不見計倪半策誅強吳，鴟夷扁舟遊五湖。
三致千金不自擅，至今籍籍宗陶朱。
大賢富貴不爲己，心事邈與常人殊。
逢時致身如反手，雲蒸龍變無時無。
君勿愛上書獻賦稱賢豪，刺繡倚市相矜高。
丈夫昔曾笑徒勞，商賈旦旦爭錐刀。
下汴
作者：劉敞
朝代：宋

畏途心多驚，强寢終不安。
雖是仗忠信，猶有行路難。
古今惡隨波，今乃知所患。
胡爲出溷濁，幽興悠然寛。
不飲
作者：劉敞
朝代：宋

憶昔常好飲，非以酒多味。
親友惠兹適，笑語坦無畏。
不知天地廣，豈問歲月逝。
爾來顧可憐，自覺不如意。
秋風正蕭騷，萬物盡憔悴。
頗欲濯旅懷，無人共昏醉。
獨遊何時歡，白眼向兹世。
丙申閏月領揚州與京師諸公別戊戌十一月受詔還閣首尾僅三年爾然原叔伯庸隱甫子奇公南清卿之翰昌言八人者皆已徂謝感之愴然作七言寄滑州正臣密學給事
作者：劉敞
朝代：宋

冠蓋如雲笑別時，亦知陳迹易傷悲。
歸來未似鍾山醉，零落多於鄴下詩。
人事可憐駒過隙，秋風幾許鬢成絲。
何須更聽山陽笛，欲近西州涕自垂。
中使傳宣二月一日史院賜御筵某亦預召作七言呈禹玉真孺景仁三內翰
作者：劉敞
朝代：宋

虞書紀典上稽唐，魯史傳經近屬商。
刻玉春山瞻氣象，積星東壁聚鈎芒。
朝思膏飫懽情洽，天令中和盡刻長。
雖引客卿譏子墨，翰林還許望清光。
中元雨後招兩漕
作者：劉敞
朝代：宋

積水吾山溢，輕風汶篠秋。
微涼禁魯酒，清唱發齊謳。
小雨何須急，高雲更肯留。
知公興不淺，能醉月邊樓。
中秋夜作
作者：劉敞
朝代：宋

淒風白露墮清秋，月上江湖開客愁。
世事紛紛欲如髮，醉醒任意判悠悠。
中秋月榭飲會
作者：劉敞
朝代：宋

清秋望不極，涼月夜還新。
河漢初無際，山川共絕塵。
舉杯光可挹，起舞影相親。
此興何曾淺，風流憶古人。
丹井
作者：劉敞
朝代：宋

清源秪數尺，知是鍊丹餘。
安得棲真子，相邀肘後書。
久陰
作者：劉敞
朝代：宋

南方信卑濕，風雨無時節。
春風仍晚寒，陽和恐中絕。
蛟龍乘江湖，雲霧欺日月。
驅除懷熏風，悒悒生內熱。
久雨
作者：劉敞
朝代：宋

祇憶風回雪，俄驚地出雷。
沈陰連甲子，春事總歸來。
湖水寒侵夜，江雲去復回。
開年厭卑濕，不待熟黄梅。
久雨
作者：劉敞
朝代：宋

長至須臾二月來，朔雲零雨未嘗開。
陰藏晝景長繡線，寒奪陽和潛律灰。
宿翼困冰多後鴈，暗香漂水惜殘梅。
撩晴召暖無他術，安得凉風一夜回。
久雨三首·其一
作者：劉敞
朝代：宋

繁陰過五日，積雨迷九天。
衣冠亦泥塗，陵陸成深淵。
忘屨已乘橇，舍車始思船。
曰余蹈滄海，良知時適然。
久雨三首·其三
作者：劉敞
朝代：宋

巖巖蓬萊巔，赫赫崑崙墟。
上帝嚴紫垣，羣仙亦深居。
高出雲電外，俯視風雨除。
安知昏墊民，汩沒纔闔廬。
久雨三首·其二
作者：劉敞
朝代：宋

清渠彼涓流，通逵此夷坦。
風雲瞬息間，江漢倏生眼。
淵源詎能問，浩蕩頗可憚。
白日蔽九霄，吾行幸當返。
久雨二首·其一
作者：劉敞
朝代：宋

江雨黄梅實，湖雲起蟄龍。
寒生夜牀簟，聲絕暮山鐘。
藥裹添新粉，書編坼舊縫。
雖知恨卑濕，涼夜尚吾容。
久雨二首·其二
作者：劉敞
朝代：宋

頗憶家居日，朝眠一事無。
邇來趨幕府，曙雨踏泥塗。
城郭飛鳴鶴，階除戲浴鳧。
秋風殊不遠，行欲問江鱸。
乏酒
作者：劉敞
朝代：宋

搖落偏悲客，清寒昜中人。
寂寥那自守，淡泊亦殊真。
浮俗仍皆醉，虚談浪飲醇。
高歌傲燕市，忽憶重千鈞。
乘小舟入朝京門訪安道
作者：劉敞
朝代：宋

南山厭清流，春光滿上頭。
懷人不勝意，乘興去扁舟。
静吟日光午，孤棹正脩脩。
固當見安道，曷若王子猷。
九日
作者：劉敞
朝代：宋

采采黄花菊，飄飄閶闔風。
醉從紗帽落，興與古人同。
北岳烽烟隔，甘泉侯騎通。
悲歌傷遠目，不獨爲青楓。
九日
作者：劉敞
朝代：宋

霜薄氣早寒，木落景已變。
佳晨事厭勝，習俗推往彦。
憂來初無方，興盡復自遣。
所遇無故物，登臨殊非願。
九日寄因甫
作者：劉敞
朝代：宋

遙想登高處，姑蘇秋草多。
那無萬古恨，少作五噫歌。
野菊蕭蕭晚，江鴻疊疊過。
尺書不可託，送目奈愁何。
九日對酒二首·其一
作者：劉敞
朝代：宋

慘慘霜天迥，紛紛風葉黄。
須傾一樽酒，少浣九回腸。
世事渾無定，秋容毎自傷。
登高何必賦，會使鬢毛蒼。
九日對酒二首·其二
作者：劉敞
朝代：宋

懰慄看秋盡，差池感歲窮。
薄寒侵白罽，危葉隕青楓。
零落茱萸佩，淹留桂樹叢。
年光不可玩，生意羡冥鴻。
九日登城北門送孫許州
作者：劉敞
朝代：宋

紅葉迎霜隕，高樓近日暄。
送歸仍暮節，極望正平原。
容易風吹帽，殷勤菊滿樽。
豈嫌徑先醉，當識别銷魂。
九日龍華閣寄永叔
作者：劉敞
朝代：宋

黄花欲落曉霜濃，極目秦川一望中。
節物還如去年好，懽游不與故人同。
接䍦自恣風前落，羽檄寧妨席上通。
還畏簡書歸未得，寄詩黄閣付征鴻。
九曲池
作者：劉敞
朝代：宋

廣陵春欲歸，九曲池先暖。
積雪未全消，流波已全滿。
宫城落喬木，岸竹排纖簳。
古事無足悲，登臨苦日短。
九月三日遊樂郊作五言贈同遊
作者：劉敞
朝代：宋

昔在西省直，常有中園思。
今來非吾室，猶稱宣城詩。
芳郊後搖落，秋初尚華滋。
丹寶何纂纂，黄花復離離。
俯見淵魚翔，仰觀雲鳥嬉。
物性附所適，吾生亦爾期。
置酒得同好，追勝不知疲。
和歌涼風起，看舞白日移。
興言想丘壑，弱喪慚旌麾。
負郭如辦此，懷金寧足爲。
九月二十五日召赴後苑觀稻
作者：劉敞
朝代：宋

農祥依帝力，鈎盾即天田。
覽物秋成後，回輿銍艾前。
膏塍衆錦錯，香穟萬珠聯。
共賞倉箱富，初非雨露偏。
銅池寒引溜，玉樹晚含烟。
縱觀欣遊豫，登嘗慶吉蠲。
執經紆顧問，拜賜濫周旋。
不負春秋學，端逢大有年。
九月八日晚會永叔西齋
作者：劉敞
朝代：宋

醉翁手種菊，呼我宴西齋。
落日有餘興，窮秋多所懷。
緩歌揮白羽，趣舞墮金釵。
烏帽何勝落，黄花故自佳。
念離還作惡，處世亦安排。
蒼鬢聊相對，青雲豈易階。
母容燭見跋，能盡酒如淮。
少作三年别，人生定鮮諧。
九月十四日于雍熙院爲舅氏齋設作
作者：劉敞
朝代：宋

他時傷遠别，渭北遽成悲。
今作終天恨，悠悠奈我思。
平生華屋處，回首不勝悲。
寂寞西州路，何堪再到時。
九月十日雨中孚先見過圍棋嘗茶
作者：劉敞
朝代：宋

幸從大夫後，而無吏事憂。
出沐風雨夕，閉門松菊秋。
素交辱見過，意氣何綢繆。
車騎皆雨立，富貴若浮雲。
圍棋紓壯心，酌茗當獻酬。
豈惟鄰里好，足慰平生游。
書籍可許通，水火得所求。
獨恨雞黍薄，無以充淹留。
我窮若匏瓜，于世良悠悠。
寂寞守一隅，非君誰見收。
庶幾除三徑，玩此歳方遒。
莫令子衿詩，更作商聲謳。
九疑山圖
作者：劉敞
朝代：宋

蒼梧南岸碧嵯峨，直上雲衢不甚多。
天使九峰迷萬世，可憐虞舜不悲歌。
二十六日大風寄貢甫
作者：劉敞
朝代：宋

雨止天大風，草木皆怒號。
居人不得寐，起見星月高。
鳥獸羣悲鳴，空虚如波濤。
行子今安至，愴愴我心勞。
山川幸非遠，歲月亦未滔。
自傷下澤車，不及鄉里豪。
衮衮隨飛蓬，悲歌撃長刀。
丈夫寒如此，何愧兒女曹。
無由託飛雲，更寄身上袍。
于司録東園
作者：劉敞
朝代：宋

辟疆園圃厭城闉，聞道池臺事事新。
自置一樽消永日，别留槃石待幽人。
雨添草色迷三徑，風散花香入四鄰。
亦欲肩輿乘興去，主人何必舊相親。
五月十一日早行是日風寒如八九月
作者：劉敞
朝代：宋

晨興事朝謁，星漢已闌干。
雲薄露猶濕，風高天正寒。
塵衣先改素，蓬鬢强彈冠。
興在江湖永，空歌行路難。
五月望日赴紫宸謁待旦假寐
作者：劉敞
朝代：宋

半夜北風天反寒，倒衣驚問紫宸班。
雲容不辨陰晴際，月色猶迷爽晦間。
獨喜鳴鷄應鐘漏，正憐殘夢識江山。
濯纓簪筆初無補，空愧紛紛數往還。
五色菊
作者：劉敞
朝代：宋

屢聞白雪題詩句，飽見黄花泛酒杯。
豈是一枝能五色，相隨次第雪中開。
五色薔薇
作者：劉敞
朝代：宋

春來百花次第發，紅白無數競芳菲。
解向人間占五色，風流不盡是薔薇。
五言寄江丈鄰幾時往尉氏未還
作者：劉敞
朝代：宋

終日相與居，豈知相得懽。
出門一分袂，乃覺攜手難。
西風過浮雲，急雨生早寒。
清秋令人悲，兹遊何當還。
歳月游將晚，念君尚加餐。
京尹仲議侍讀自成都赴闕将過長安先寄
作者：劉敞
朝代：宋

都城一别遠相望，楚水秦山各異方。
毎頌中和傳四子，重聞京兆得三王。
執經誤接金華袐，卧閣驚看鬢色蒼。
逃暑肯爲千日飲，能無歌舞薦清觴。
今古路
作者：劉敞
朝代：宋

出門道路多，縱横不可測。
我今欲遠行，須問曾行客。
徐徐逢路人，借問青松側。
客曰今何往，答之遊京國。
客乃指要路，而言行有益。
古路雖大道，不如今路直。
但行今人路，猶如假羽翼。
彼客别我去，獨自躊躇立。
爲見今古路，信乃無差忒。
今路足輪蹄，古路多荆棘。
欲行今人路，恐背古人迹。
欲行古人路，今人笑迂僻。
又擬不出門，奈何饑寒逼。
哀哀此時路，悠悠蒼天色。
不避今人嫌，路須行古陌。
古陌雖然遠，且保無蹶失。
勉哉自勉哉，前去難云適。
不獲見楊朱，萬古凝愁魄。
今旦
作者：劉敞
朝代：宋

今旦風淒冷，始覺陰氣繁。
白日無光彩，未敢啓前軒。
卜居止容膝，他時用爲嘆。
及此殊覺勝，閉塞有餘温。
撥棄當世慮，縱觀上古言。
禹稷稱櫛風，孔顔樂閉門。
窮通或相背，勞逸足自論。
優游蓋卒歲，達者嘗有言。
代書寄鴨腳子于都下親友
作者：劉敞
朝代：宋

予指老無力，不能苦多書。
書苟過百字，便覺筋攣拘。
京都多豪英，往往在石渠。
作書不可周，寄聲亦已疏。
後園植佳果，遠贈當鯉魚。
中雖無尺素，加餐意何如。
以石爲玉
作者：劉敞
朝代：宋

梧臺有沈璞，由来非一春。
時無司南駕，自比連城珍。
寧如崑邱叟，相與笑緇磷。
勿以名夸世，而将暗投人。
以近文投謝學士
作者：劉敞
朝代：宋

自昔周旦死，珍鳯閟空巒。
民斯未嘗見，猶取圖象觀。
況彼聖人沒，衆說紛無端。
能言拒楊墨，豈秪均遺鸞。
念我生苦後，讀書樂瓢簞。
潛精探遺文，倣象良云難。
猶如琢圭玉，考法求所安。
雖無繩與矩，我知不爲丸。
凝誠矢弗變，勢利非攸歡。
譬于寸木微，積久能巑岏。
有羽必懷聳，有聲必希彈。
方期沐清德，敢不振斯冠。
任城道中
作者：劉敞
朝代：宋

驅車太山下，過憩任與樊。
此地昔建侯，邈哉羲皇孫。
市朝非一世，茂草空平原。
三十餘萬歲，忽如飛鴻奔。
毁墓骨已銷，但有石槨存。
縱横委路隅，冥漠游岱魂。
古今一邱貉，成敗誰復論。
區區東家翁，乃復哀璵璠。
牛山顧千駟，涕下何由諼。
忠義獨不朽，庶幾長者言。
伏日尋鄰幾不見
作者：劉敞
朝代：宋

朝日出東北，青雲散朱暉。
堅金爲之鑠，信此庚氣微。
吾子善閉關，今何冒炎威。
流汗正被面，飛塵常滿衣。
憶君若冰雪，無以慰渴饑。
伏日萬鬼行，至如早旋歸。
伏波
作者：劉敞
朝代：宋

伏波志慷慨，南涉武溪深。
銅柱功一跌，壺傾悲至今。
吾聞威四海，亦有失前禽。
試察兩階舞，應如丹浦心。
伯勞
作者：劉敞
朝代：宋

伯勞東去燕西歸，可惜春光相見稀。
惟有歌聲留别恨，畫梁三日更塵飛。
伯父挽詞
作者：劉敞
朝代：宋

四十賓興七十歸，清風遠與古人稀。
未如彭祖猶爲天，頗似桐鄉得所依。
何路可能奔遠日，此生無復待烏衣。
故尋庭樹丁寧誨，東望吳門涕自揮。
伯鎮出都後見寄
作者：劉敞
朝代：宋

疉鼓鳴笳太守船，都人傾注似登仙。
舊遊俯仰成陳迹，離思紛紜遶别絃。
愁目青楓空自極，素書雙鯉不忘傳。
恐君未得江湖樂，追詔方将急用賢。
侍讀右丞贈尚書李公挽詞
作者：劉敞
朝代：宋

扶陽詩禮學，世世有知名。
玉樹芳榮早，金華地望清。
川沈終合劍，風折欲分荆。
蕭瑟烏衣巷，偏傷道路情。
依韻和永叔即席送擇之出守陜府
作者：劉敞
朝代：宋

驪駒在門且勿喧，主人留客姑進酒。
一時轉盼巳陳跡，千里相望更何有。
祖侯聲名二十年，天下英豪共奔走。
誰云白髪寄郎曹，更喜朱轓入吾手。
揚雄天祿就寂寞，召伯甘棠變枯朽。
乃知人事不如意，自古十常有八九。
男兒何曾計出處，時運由來有奇偶。
莫嫌青雲晚著鞭，會取黄金大如斗。
君能食飲和天倪，餘事無可付莊叟。
依韻和致政龐相公上巳約遊集禧觀不至
作者：劉敞
朝代：宋

琳館經春瑞氣浮，當時曾約相車遊。
仙花又向庭中落，宫水還縈苑外流。
雲路空思攀去鶴，沙堤猶憶問行牛。
明年三月芳菲在，須把蘭亭褉事脩。
依韻奉和梅堯臣四首·其一
作者：劉敞
朝代：宋

陰雲著地無精光，細雨翳日看微茫。
千里江山在何處，心憐社燕衝風翔。
依韻奉和梅堯臣四首·其三
作者：劉敞
朝代：宋

春草更綠春林衰，長安游客未成衣。
淒淒計欲變寒色，一夜無語看燈輝。
依韻奉和梅堯臣四首·其二
作者：劉敞
朝代：宋

而今四海雖休兵，猶有防秋在戌城。
征婦裁衣欲寄遠，時将蟻子侯陰晴。
依韻奉和梅堯臣四首·其四
作者：劉敞
朝代：宋

欲埽鵬翅還北溟，欲引羲轡來東瀛。
從兹陰翳永絕滅，康衢不使泥塗生。
依韻謝某送行詩
作者：劉敞
朝代：宋

天涯畢昴隔烟塵，風雪梁山憶侍親。
行記簡書聊接淅，去懷印綬正逢春。
評依月旦情增戀，詩感蘭陔意重陳。
先向沙隄侯歸騎，郤瞻霖雨作伊晨。
便坐廷中稆生嘉禾兩本因成二十八字呈同僚諸君
作者：劉敞
朝代：宋

報政三年愧魯公，將何歸奏未央宫。
便廷嘉穀知天意，因得從容賀歲豐。
俞氏甥及第後赴壽春尉立别
作者：劉敞
朝代：宋

爾門大父行，俱是雲霄人。
諸孫自駿骨，高第復青春。
試吏小山下，還家芳桂新。
當成我宅相，寧肯滯埃塵。
修府學後同官僚見諸生
作者：劉敞
朝代：宋

用儒沐休運，撫俗奉明詔。
雖愧文翁治，猶非武城笑。
兹堂丞相規，頗盡泮宫妙。
高閣横青冥，長廊騖䆗窱。
春秋大復古，修舊非所誚。
庭壇一已新，丹堊欻相照。
迂疏賴衆才，簡默希坐嘯。
况多都邑賢，歷講道術要。
藩籬可目涉，弦誦或耳剽。
氾鄉亦何人，千載名獨劭。
偃師驛觀先帝所植兩松及錢丞相壁記
作者：劉敞
朝代：宋

華封耆老望車塵，故以青松祝聖人。
雲去帝鄉桑變海，舊枝重疊長龍鱗。
停雲詩
作者：劉敞
朝代：宋

停停何山雲，靄靄在我廬。
濃光賁草木，潤氣下琴書。
望望若可親，久之翳寒虛。
坐恐猋風來，東西隨所如。
我道與世異，里閭相見疏。
嗟雲亦何事，低徊能慕予。
諒以無心故，形影暫相於。
偶作二首·其一
作者：劉敞
朝代：宋

蓬蒿附高原，芙蕖植汙池。
物生自有性，不爲高下移。
貴在世所用，未可以爲師。
賤在衆不識，未可以爲嗤。
偶作二首·其二
作者：劉敞
朝代：宋

州來薄千乘，巢父輕九州。
齊景登牛山，涕泗獨交流。
左右同來人，嗚咽不息收。
共知富貴樂，變化不可留。
四顧更悲嘆，萬類莽悠悠。
歌舞未終曲，回首已可愁。
或指白楊下，荒草古時丘。
危辭才感拂，耿耿相應酬。
豈識達觀士，笑爾若蜉蝣。
傷梅公異二首·其一
作者：劉敞
朝代：宋

已矣梅公異，鄉庠漫貢生。
竟無楊得意，終失馬相如。
道德生何負，心懷死不攄。
新墳帝城外，贈淚獨沾裾。
傷梅公異二首·其二
作者：劉敞
朝代：宋

刻苦身常病，憂愁壽易侵。
空令武子死，誰聽伯牙琴。
寥落書盈篋，肅條風滿林。
惟應都下士，能記洛生吟。
傷胡二
作者：劉敞
朝代：宋

人生期百齡，子適四之一。
人仕期萬石，子適升斗秩。
禀靈甚純粹，守道復貞吉。
無負於神明，如何有倉猝。
雖登爵一命，亦治邑千室。
名竟未達君，澤亦不被物。
鬼神莽無狀，天道眇難詰。
冥冥九原深，永與顔賈匹。
傷胡二湘
作者：劉敞
朝代：宋

知心不易得，此别定終天。
自古皆有死，夫君獨少年。
論文真已矣，揮涕默澘然。
會有清琴在，祗應永絕絃。
元日發古北口寄禹玉直孺昌言三閣老
作者：劉敞
朝代：宋

桂酒椒盤共發春，山川雖舊物華新。
仲尼魯史王正月，泰帝河圖歲甲寅。
玉殿聳聞斟白獸，火城想見接清塵。
應憐二使星安在，北斗杓端析木津。
入山
作者：劉敞
朝代：宋

連山何叢叢，相背復相向。
盤溪殆千曲，險石彌萬狀。
或疑天地翻，斗起渤碣浪。
蹙沓更騰凌，變化倐奇壯。
舟車未爲用，夷夏永觖望。
鑿空伊誰氏，重譯肇霸王。
茫茫千萬歲，冉冉道交喪。
薄伐策已卑，割據事逾妄。
衣冠慘分裂，玉帛敝辭讓。
至仁有柔服，遠馭恥懲創。
非無一丸泥，不乏萬人將。
齊讎紓九世，魯錦輕百兩。
羊腸勞躋攀，魚齒困沿並。
彼岐亦云岨，易簡德固曠。
大哉天作詩，因見聖者量。
入荆江
作者：劉敞
朝代：宋

此江自岷山，浩瀚浮西極。
中爲三峽束，壅閼氣憤激。
崩騰得平地，千里怒未息。
雖投洞庭闊，争道猶逼窄。
觸岸皆倒流，勢兼萬牛力。
渾黄不可鑒，咫尺瞢玄白。
頗似崑崙流，洩源下積石。
逶迤屢屈折，九曲乃大直。
始信枉渚歌，至今猶悽惻。
中流忽沙沸，惨惨半江黑。
俄頃成丘陵，方舟渡安得。
坤儀理專静，何故輙損益。
多異真窮鄉，所逢豈中國。
墨生忍黔突，孔子不暖席。
賢聖亦遠遊，吾寧倦行役。
八月六日寄鄰幾諸君
作者：劉敞
朝代：宋

謬爲天官屬，得與選事親。
略計三百州，綠衣九千人。
較材迷長短，守法愧因循。
救末知不足，澄源力難伸。
諸君備鄉老，多士競國賓。
鑒形肖止水，播物參洪鈞。
解論皆造微，詳延必逢真。
仰成寛吏責，端本慰吾民。
功則太平始，任非百職倫。
聚精會冠劍，重鑰閟埃塵。
寄重地必禁，問迹疏無因。
風雨何蕭蕭，雞鳴夜將晨。
一日如三月，況兹别累旬。
八月十六日夜月
作者：劉敞
朝代：宋

不减冰輪滿，微增玉漏長。
過雲收薄潤，重露濕清光。
歷歷素娥影，菲菲丹桂芳。
枯槎容客載，醉過羽人傍。
八月旦始凉
作者：劉敞
朝代：宋

騷騷北風急，杳杳白雲飛。
江漢波新起，蒹葭露欲睎。
狂歌聞鳳鳥，楚製見荷衣。
歷歷先賢趣，南浮亦庻幾。
八角井
作者：劉敞
朝代：宋

誰鑿八角井，不方亦不圓。
此地饒美水，此井獨苦泉。
泉甘常早竭，泉苦更永年。
浪得世上名，對之還慨然。
六月二十六日西閣晝寢
作者：劉敞
朝代：宋

馳騖聖不足，治安愚有餘。
願言從物役，即事實燕居。
清切掖垣峻，深沈雲閣虚。
食有萬錢膳，架多四部書。
低頭悟素飡，遊日慚古初。
非吏復非隱，人言定何如。
平生山林尚，自與功名疏。
何爲出不反，視此歳月徂。
秋風隕高林，蟋蟀鳴階除。
行矣浮扁舟，季鷹不欺余。
六月六日自城北還過深甫避暑
作者：劉敞
朝代：宋

熱不就惡木枝，渇不近盜泉水。
自古有成言，念我還如此。
愛君井源百尺深，愛君庭樹千里陰。
相知豈計一飯報，長嘯聊爲猛虎吟。
共城寄仲弟
作者：劉敞
朝代：宋

共城稻秧如黍禾，共城木少種竹多。
熟聞邇來風土美，貧無置錐知奈何。
百門蒼翠太行麓，百泉清泠淇水澳。
長安宦遊跬步到，隱居鷄黍終年足。
人生早念少游言，燕領莫矜飛食肉。
即今囊空未果歸，且爲黎侯歌式微。
寄聲好在久良苦，異時自檝來迎汝。
冀州正月十六日飲席
作者：劉敞
朝代：宋

月缺雪殘雲亂飛，千燈相照續長輝。
寒欺短夜禁杯酒，春入東風試舞衣。
老惜佳辰經歲得，醉驚陳迹出門非。
漁陽鼓節尤悲壮，知我新從萬里飛。
再和鄰幾
作者：劉敞
朝代：宋

冱寒凋暮節，大雪冒神州。
氣象昏千里，光芒混六幽。
度前蚊過目，隕曠葉驚秋。
烟素長誰引，雲羅薄自浮。
勢輕低更起，影亂去還留。
玉石均朝采，珠璣共暗投。
圍城眀組練，格野亂旗旒。
模象羣形富，牢籠衆險周。
履空諳曳縱，騁望快登樓。
栖璧函珍带，裝簾耀寶鈎。
潤應何澤比，甘豈井泉侔。
萬物紛同態，繁陰慘共愁。
波聲增渤澥，原色借來麰。
邀醉時吹面，欺貧屢灑裘。
驅除夏蠱盡，排迮楚氛收。
人謝泥塗辱，家成汗漫遊。
畫圖饒粉堊，比興極歌謳。
積久風逾厲，消遲歲聿遒。
短才非子敵，秘思爲君抽。
高韻侵梁郢，煩言不可酬。
再見禁卒住桂陽二首·其一
作者：劉敞
朝代：宋

古亦苗民患，今仍禁旅過。
祅氛半翼軫，殺氣覆山河。
御史暴公子，将軍馬伏波。
不應淹日月，頻獻凱旋歌。
再見禁卒住桂陽二首·其二
作者：劉敞
朝代：宋

肅肅卷征甲，蕭蕭出郢門。
蛟螭雄步驟，鷹隼急飛翻。
數有蠻夷警，遙憐賦税煩。
唐虞兩階舞，帝肯用昌言。
再遊平山堂
作者：劉敞
朝代：宋

背城歷歷纔十里，經歲悠悠能一來。
可惜薄書捐白日，強從賓客宴平臺。
暮雲自與千山合，醉眼時令萬宇開。
老子誰憐興不淺，黄花欲落更添杯。
冬晚贈深甫
作者：劉敞
朝代：宋

客游已昨日，已復歳月改。
流光一如此，故物紛晦在。
忽使中心悲，悠悠若浮海。
相思間何闊，此意君當解。
冬暖
作者：劉敞
朝代：宋

南服已卑濕，隆冬方晏温。
夏蟲輕火伏，葛履易霜繁。
誰復謀吹律，吾真笑負暄。
爰居或避地，亦慰異鄉魂。
冬至
作者：劉敞
朝代：宋

寒事欲無幾，春歸方有期。
嘉辰正須醉，愛日爲君遲。
冬至
作者：劉敞
朝代：宋

殊方喜及固陰消，積雪層冰意亦聊。
就日稍欣南極永，觀雲尚恨帝鄉遙。
閉關自信天心復，吹律應知玉琯調。
留滯能無越鄉戀，甘泉受計萬神朝。
冬至即事
作者：劉敞
朝代：宋

南極日差永，幽人喜不勝。
陽生漸堙鬱，陰老尚憑陵。
風解吳山雪，江流蜀地冰。
衝寒彊乘興，屣履過鄰僧。
冬雨偶作
作者：劉敞
朝代：宋

江上朝来雨，城中起寒色。
凄凄濕塵土，漠漠蔽空碧。
築場看已晚，及物悵無益。
苞蓍怨下泉，客子長太息。
凉夜露卧
作者：劉敞
朝代：宋

風露清相襲，銀河湛不流。
澄輝亦終夕，爽氣特先秋。
高臥自微尚，冥煩嗟倦游。
不眠計萬事，出處竟悠悠。
凉雨
作者：劉敞
朝代：宋

晚雨蕭蕭急，秋陰處處高。
風雲愁宇宙，淮海怒波濤。
貧有匣中劍，饑餘井上桃。
誰能散積靄，萬里度鴻毛。
出城
作者：劉敞
朝代：宋

出城得自便，下馬事幽討。
曠野荒不耕，蒺藜牛滿道。
往往逢饑人，羣輩掘野草。
不惟黄頭兒，亦有白髪老。
問之指積水，此去殊浩浩。
室廬久漂蕩，樹木多立槁。
食此且賖死，堯年亦久澇。
不能去墳墓，更欲依蒲藻。
昨來計蓮芡，頗不減粳稻。
明年當大種，妻子或相保。
出城
作者：劉敞
朝代：宋

水映朱扉樹遶城，午天暄煦僕姑鳴。
馬蹄款魂春泥燕，自愛乘涼半日行。
出城
作者：劉敞
朝代：宋

簡服謝車馬，逍遙理輕策。
平原草樹美，百里見秋色。
稍知人境殊，似與囂塵隔。
悠悠出岫雲，杳杳歸林翮。
煩腸寛鬱紆，遠相俱幽寂。
孤煙起晴縹，去水照心白。
所期尚臯壤，生事視耕植。
適野非昔賢，于焉如有獲。
出塞曲三首·其一
作者：劉敞
朝代：宋

桓桓良家子，趫趫羽林兒。
恩讐久未報，感激氣拂霓。
無用丈二組，不須一丸泥。
獨身斬胡頸，手攬封侯圭。
出塞曲三首·其三
作者：劉敞
朝代：宋

茫茫郊塞遠，木落原野空。
鼓鼙濕前雨，笳吹悲後風。
山州行無極，敵窟未可窮。
生當取榮名，死當爲鬼雄。
出塞曲三首·其二
作者：劉敞
朝代：宋

丈夫不懼死，所懼潛闒茸。
出身義許國，桀石賈餘勇。
豈無親戚憐，决去甘登隴。
人生在奮發，将相寧有種。
出山
作者：劉敞
朝代：宋

萬里亘東西，連峰隱朔陲。
氣纒冰雪慘，險極鬼神爲。
偪仄單車度，盤桓壯士悲。
今朝識天意，正欲限華夷。
出長蘆口
作者：劉敞
朝代：宋

濤翻鷺羽連天白，山疊屏峰到海青。
客路浮生兩如寄，萬重波裏一浮萍。
分題鳥鳴山更幽
作者：劉敞
朝代：宋

空山高不極，喧鳥自相求。
永日曾一哢，深林疑更幽。
遺音散虚谷，習響動岑樓。
寂寂千峰暝，蒼蒼萬木稠。
居成境外趣，真慰静中游。
誰强騷人賦，王孫不可留。
初冬
作者：劉敞
朝代：宋

陽光轉南極，漸喜入吾廬。
物色經霜後，雲容欲雪初。
嚴風動枯槁，凛氣益蕭疏。
何日陽春筦，潛興冰下魚。
初出古北口大風
作者：劉敞
朝代：宋

我持漢節議和親，北上邊關極海濱。
宜有鬼神陰受命，勁風來埽幕南塵。
初到東平得雨
作者：劉敞
朝代：宋

少服逢掖衣，又爲梁甫吟。
謬膺東藩守，似慰畸人心。
宣布祗上恩，浚明肅官箴。
治醇俗易美，事半功反深。
嘉雨蘇旱苗，慶雲結重陰。
天將假民樂，我以開煩襟。
鉅野會百川，東山凌衆岑。
庶幾緩吾带，一一窮登臨。
初到毗陵
作者：劉敞
朝代：宋

獻歳涉重江，仲春安我居。
衆物已熙熙，新花生遶廬。
解裝慰羈旅，置此琴與書。
稍稍道吾真，幽襟得軒虚。
頗聞蘭陵俗，尚有荀卿餘。
文章幸仰止，夙好今欲攄。
膏雨復應候，带經得耕鋤。
歌成擬焱氏，賦就期相如。
出處方自爾，名聲亦從渠。
無煩畏礨民，屑屑俎豆予。
初到淮西讀書申申堂寄友
作者：劉敞
朝代：宋

禀性實無用，干名謬所望。
中爲祿仕逼，誤有世俗償。
組綬見羈縻，簿書正搶攘。
語言畏時忌，談笑憂事妨。
往者託山林，未能下羲皇。
邇來失吾真，終日幾發狂。
期會非本務，米鹽豈大方。
灑心賴篇籍，發興依松篁。
朋友素所畏，道路阻且長。
怨極倘見思，寄聲慰離腸。
初卜潁州城西新居
作者：劉敞
朝代：宋

羈鳥能擇木，游魚知赴淵。
飛沈豈異意，行止私自憐。
玩世本無術，辟人庸得賢。
卜居幸樂國，負廓依良田。
心與地俱遠，我徒共熙然。
生涯亦何有，聊以忘吾年。
初夜
作者：劉敞
朝代：宋

汲汲書彌短，悠悠夜增長。
貧家不具燭，坐須明月光。
隱几四寂默，陰蟲鳴我傍。
天時有推敚，物性隨悲傷。
感彼忽自驚，喟然發心狂。
壯年何所成，憂患攢中腸。
咄嗟牛衣叟，婦女知激昂。
國恥吾亦羞，如何埽封疆。
譬如籠中禽，左右不得翔。
知音古亦稀，誰謂歌中商。
初秋病中作五言呈君錫待制介夫學士
作者：劉敞
朝代：宋

蹇淺闇聞道，螴蜳自焚和。
負兹歲陰改，閉閣秋風過。
濃露變園草，號蟬翳庭柯。
覽時悵頽暮，顧影驚婆娑。
平生江湖尚，薄遊不願多。
奚爲役外物，况乃淹舊疴。
徂西識艽野，采菽聆悲歌。
今昔容不同，情感殆靡他。
勞生共逆旅，馳景均騰波。
行矣自免歸，息陰安薜蘿。
初雪
作者：劉敞
朝代：宋

三日風振海，中宵雪覆城。
已看秋落漠，更逼歲崢嶸。
原隰龍沙磧，樓臺白玉京。
知誰錯吹律，物物驟堪驚。
初雪
作者：劉敞
朝代：宋

冥冥濃雪半空黑，烈烈北風吹日回。
海水翻從九天落，龍沙卻渡五湖來。
初雪
作者：劉敞
朝代：宋

荒居人迹絕，但覺歲月頹。
北風不我欺，吹雪天上來。
入戶時繽紛，當軒肆徘徊。
有情知相親，高臥未足哀。
他日門晝關，今旦門早開。
開門將誰爲，南山玉崔嵬。
初雪朝退與諸公至西閣
作者：劉敞
朝代：宋

朝光初上九門開，貝闕珠宫白玉臺。
真有燭龍浮渤澥，卻占雲氣認蓬萊。
斗回暖景開鳴鶴，稍借新芳入早梅。
更覺年華無限賞，履綦重疊遶蒼苔。
初鴈
作者：劉敞
朝代：宋

翩翩南飛鴈，契闊萬里道。
朔雪常逼秋，知幾諒宜早。
敵兵盛西北，弓矢斷飛鳥。
側翅鋒鏑間，悲鳴觸懷抱。
往時商山翁，自放亦忘老。
避地吾所師，相望戒輕矯。
别和弟
作者：劉敞
朝代：宋

暫會復遠别，惆悵終無極。
人生非神仙，豈有頭不白。
維舟相邀宿，淮水風浪黑。
輾轉不復眠，四聽人盡息。
丈夫非懷安，少壯宜努力。
況子行多歡，自怪情不懌。
誰言冬宵永，達旦才頃刻。
雞鳴日光出，握手各南北。
仰謝雲中鴈，羣飛接羽翼。
何以紓我懷，作詩寄相憶。
别彥文
作者：劉敞
朝代：宋

兔園風物共追遊，直自霜秋到麥秋。
何故臨岐猶有恨，未曾攜手上商丘。
别永叔後記事
作者：劉敞
朝代：宋

醉中不記别君時，卧載征車南向馳。
驚覺尚疑君在側，滿身眀月正相隨。
别西掖手種小梧桐贈三閣老
作者：劉敞
朝代：宋

亭亭高未足，玩玩意空深。
頗似少陵叟，能留一院陰。
幸今長勿翦，無用晚知音。
莫作吳儂態，翻從爨下尋。
劉永年部署清燕堂
作者：劉敞
朝代：宋

漢庭謀帥用詩書，丞相今來握虎符。
帳下偏裨皆緩带，軍中談笑亦投壺。
故開廣榭宜高會，自有清泉入座隅。
三輔衣冠獻謠俗，五陵豪俠壯規模。
椎牛釃酒捐長日，急管哀弦舞豔姝。
射取天狼作乾豆，莫推衛霍擅西都。
劉涇州以所得李士衡觀察家寶硯相示與聖俞玉汝同觀戯作此歌
作者：劉敞
朝代：宋

李侯寶硯劉侯得，上有刺史李元刻。
云是天寶八年冬，端州東溪靈卵石。
我語二客此不然，天寶稱載不稱年。
刺史爲守州爲郡，此獨云爾奚所傳。
兩君盧胡爲絕倒，嗟爾于人幾爲寶。
萬事售僞必眩真，此固區區無足道。
勸思弟于南軒種竹
作者：劉敞
朝代：宋

世皆笑幽獨，何不少自貶。
種竹南軒間，亦足以相檢。
況兹歲華晚，衆卉日凋歛。
清節良自如，栽培匪爲諂。
豈知窗戶側，秀色窺荏苒。
會茲東南美，相對情不慊。
楚人昔頌橘，行比伯夷忝。
此君最孤高，堅直難外掩。
凛氣有精粹，筠光射圭琰。
他時雪中客，往往疑清剡。
勸耕亭晚望田家作
作者：劉敞
朝代：宋

田廬非一處，微徑自相通。
日下耕釣息，林邊言笑同。
此雖人問俗，獨有方外風。
吾亦畢婚嫁，還從擊壤翁。
北窗聞雨
作者：劉敞
朝代：宋

泄雲霏棟宇，危葉墮霜枝。
忽忽時空晚，蕭蕭坐自悲。
竟無高枕興，還有閉關宜。
生事安蓬藋，商歌恣所爲。
北軒手種竹兩竿近輒有甘露降其上作五言示諸同舍
作者：劉敞
朝代：宋

秋來手種竹，憔悴不成林。
復此雪霜晚，空驚孤直心。
如何沾瑞露，似欲慰窮陰。
珠華粲将墜，玉色潤還深。
含春乍荏苒，戴日尚蕭森。
玄澤非人力，樵蘇無見侵。
北風
作者：劉敞
朝代：宋

北風動江海，飛雨濕清秋。
蝉噪曾何急，猿啼不自愁。
冥冥高葉下，莽莽亂雲浮。
正復開人意，披襟百尺樓。
十一月十五日朝拜章武殿雪中口占呈聖民學士
作者：劉敞
朝代：宋

原廟衣冠月出游，侍祠義比漢諸侯。
應有海神朝絳闕，勿驚飛雪滿崑丘。
十二月二十一日雪中早朝
作者：劉敞
朝代：宋

海風水羣飛，中夜滿城雪。
聞雞倒衣起，猶謂庭下月。
出門望天地，高下同瑩潔。
念非汗漫期，驅馬正迷轍。
我本江湖人，雲端想華闕。
今來怳自失，旅唱空愁絕。
十二月二日
作者：劉敞
朝代：宋

十月黄河冰未凘，柳條若若草離離。
寒蛩逐馬聲相續，都似江南秋半時。
十二月十一日雷電有作
作者：劉敞
朝代：宋

今兹方隆冬，陽春尚宜少。
何忽雷早聞，因之電争曜。
砰轟非常怒，䃸磹通夕照。
號令無乃乖，災祥諒誰召。
吾聞玉女戯，獨得天公笑。
此理正應爾，君毋强譏誚。
十二月十二日齋祠西太一宫是日大風
作者：劉敞
朝代：宋

絳闕碧城天與通，世間惟望氣渾融。
神仙定與塵埃隔，自怪來時亦馭風。
十二月十六日
作者：劉敞
朝代：宋

水國冰銷天欲春，山城日出景還新。
可憐物色曾非土，亦復窮愁不放人。
碌碌流年轉車轂，悠悠生意厭風塵。
草茅不必開三徑，杖履何嘗及四鄰。
十二月雷後作
作者：劉敞
朝代：宋

臘破春光逼眼來，暄風膏雨雜輕雷。
黑貂已敝京塵裏，興發猶堪貰酒杯。
十月二日邀鄰幾飲裴二如晦來遂留至夕
作者：劉敞
朝代：宋

晚下渠石閣，方轡得傾盖。
天寒畏干人，巵酒自相對。
裴侯非宿約，來預心賞會。
吾季方家居，四坐客解帯。
獻酬雜嘲謔，歡笑以爲快。
幸無俗中士，形迹一不怪。
蟋蟀鳴高堂，歲月聿已邁。
于今鮮吏責，無所憂其外。
但當勤來顧，數醉此庭內。
良無德與汝，聊足紓慷慨。
南伐詩
作者：劉敞
朝代：宋

兵行何怱忽，百里不一息。
南征有期會，相觀各努力。
三年戍西荒，蟣虱生金革。
歸來席未煖，羽檄何奔迫。
行行當逾嶺，五月逼炎赫。
尚有筋骨存，所虞生死隔。
山林如惔焚，溪水沸湍激。
自古皆有言，一夫萬人敵。
蝮蛇長相逐，虎豹不可格。
主将貪功名，謀臣貴恩澤。
奈何輕人命，棄置曾不惜。
探湯入其中，未半死已積。
蒼生亦齊民，不必皆盗賊。
賢主尚扇暍，仲春猶掩骼。
一身不自愛，所懼失爲國。
堯舜有舊書，廟堂爲法則。
南齋病卧
作者：劉敞
朝代：宋

香卷風飄幌，燈昏雨映簾。
客愁渾不寐，更覺漏聲添。
卜居
作者：劉敞
朝代：宋

清波照蓽門，垂柳拂危軒。
靜境偏相慰，鳴禽時一喧。
羡魚還結網，引水自疏源。
嘯傲陶唐世，幽憂不可諼。
卜居謝晏公
作者：劉敞
朝代：宋

燕雀赴廣廈，雞鶩就卑棲。
我生共有託，生理與汝齊。
憂患歷險艱，轉徙疲東西。
常慕蠻與觸，所居能自賫。
哀吟蹈楚郊，主人欲招攜。
卜築煩里旅，婦姑免勃谿。
此邦非故鄉，習俗素所迷。
頗以羈見忌，得安糝與藜。
下見賢相仁，恤隱逾天倪。
陰德少陽報，眉壽至介圭。
已當受一廛，終身活灌畦。
占晴三首·其一
作者：劉敞
朝代：宋

小雨何曾濕，輕雲苦易開。
蛟龍自喣沬，江漢欲飛埃。
碧草寒仍短，喧禽去不回。
楚山長對日，未信有陽臺。
占晴三首·其三
作者：劉敞
朝代：宋

巫峽空多雨，江南自有春。
瘴排寒色早，晴發歲華新。
地暖仍餘濕，風和欲起塵。
舊傷千里目，巳復覺愁人。
占晴三首·其二
作者：劉敞
朝代：宋

白日麗江上，初晴風景饒。
春愁來集眼，暖氣起連宵。
曠野蒼茫合，饑鳶上下飄。
長亭送行處，稍復柳垂條。
卧北窗下讀書
作者：劉敞
朝代：宋

高枕北窗下，柴門晝仍關。
偶有微風至，欣然解人顔。
瞑目恣遠想，超遙出塵寰。
自昔太古來，幾人得此閒。
讀書取適心，名譽非所攀。
堯跖本不辨，況乃章句間。
牛羊死牢筴，麋鹿安深山。
物性有不齊，何知智與頑。
危樓
作者：劉敞
朝代：宋

尚有危樓在，猶傳羽駕歸。
悲歌城郭是，故老姓名非。
積水浮天宇，孤雲遶翠微。
遠遊悲世俗，思見菊花衣。
卲少卿挽詞二首·其一
作者：劉敞
朝代：宋

湖海青雲器，朝廷白首郎。
蹉跎遇已晚，零落意仍傷。
屢擁行臺節，頻腰太守章。
東南滿遺愛，不獨一桐鄉。
卲少卿挽詞二首·其二
作者：劉敞
朝代：宋

廣柳非高蓋，空山異昔歸。
善人天不與，行道涕交揮。
髣髴音容在，留連義故違。
安居自傳世，閭里尚光輝。
即事
作者：劉敞
朝代：宋

梅靨稀疏無賸白，柳眉繁弱未全青。
牆頭紅杏春多少，醉看愁吟意總醒。
即事二首·其一
作者：劉敞
朝代：宋

長日熏風春欲回，啼鶯鳴鴃亂相催。
不嫌柳絮都飛盡，惜許酴醾取次開。
即事二首·其二
作者：劉敞
朝代：宋

白社不知天上樂，殘芳可惜逐東風。
誰家酴醾花正發，走馬平明看醉翁。
去年對雪一首贈江十
作者：劉敞
朝代：宋

去年對雪本憶梅，今年看梅更憶雪。
繁香浩色他日時，誰爲年年劇胡越。
乃知古來人間世，十常八九不如意。
況我與君羈旅人，别多會少誰復計。
閒來看梅取一笑，對雪更作明年調。
去年得澄心堂紙甚惜之輒爲一軸邀永叔諸君各賦一篇仍各自書藏以爲翫故先以七言題其首
作者：劉敞
朝代：宋

六朝文物江南多，江南君臣玉樹歌。
擘牋弄翰春風裏，斵冰析玉作宫紙。
當時百金售一幅，澄心堂中千萬軸。
摛辭欲卷東海波，乘興未盡南山竹。
樓船夜濟降幡出，龍驤將軍數軍實。
舳艫銜尾獻天子，流落人間萬無一。
我從故府得百枚，憶昔繁麗今塵埃。
秘藏篋笥自矜玩，亦恐歲久空成灰。
後人聞名寧復得，就令得之當不識。
君能賦此哀江南，寫示千秋永無極。
又過西陽池
作者：劉敞
朝代：宋

役役輕日月，回回分簿書。
悵然面止水，樂矣羡游魚。
鷗鳥舞迎客，江湖興起予。
顧邀二三子，退食未宜疏。
反招隱
作者：劉敞
朝代：宋

伊尹樂堯舜，伯夷傲姬周。
顔生一簞瓢，陋巷亦自休。
豈不困寂寞，時俗非所謀。
脱身灑泥滓，緬與前人游。
嗟哉波上鳧，徒爲信沈浮。
鴻鵠假長風，不能占渠溝。
晞羽扶桑阿，刷翼滄海流。
世途既超邈，矰繳何足愁。
所以狂接輿，肆歌悟東丘。
觸時懷慷慨，視世悲蜉蝣。
哲人有先覺，達者無近憂。
綺皓吾所師，緒言起長謳。
受詔俟代先遣家人南歸發後一日寄內七言
作者：劉敞
朝代：宋

年長漸難禁遠别，宵長初信有相思。
天寒展轉不得寐，一夜風吹庭樹枝。
古俠客行
作者：劉敞
朝代：宋

壮年志慷慨，結交慕英雄。
大梁多長者，燕趙有古風。
千金起爲壽，一諾不顧躬。
自謂松與柏，忽爲萍與蓬。
市道今乃知，利窮非義窮。
古北口
作者：劉敞
朝代：宋

束馬懸車北度燕，亂山重複水潺湲。
本羞管仲令君霸，無用俞兒走馬前。
古北口守歲二首·其一
作者：劉敞
朝代：宋

春渡遼東海，星回幕北天。
悠悠鄉國别，明日便經年。
古北口守歲二首·其二
作者：劉敞
朝代：宋

山盡寒隨盡，春歸客亦歸。
一杯分歲酒，送臘强依依。
古北口對月
作者：劉敞
朝代：宋

萬古關山月，遙憐此夜看。
蛾眉空自嫵，叢桂不勝寒。
他日刀頭問，何時客寝安。
因之千里夢，共下白雲端。
古城
作者：劉敞
朝代：宋

古城何巍巍，古墓何纍纍。
生遊市朝死田野，從古到今無免者。
城荒郤爲狐兔宅，墓在他人種松柏。
伏羲以來三萬年，此城此墓幾變易。
誰人聽唱野田詩，能令君悲亦不悲。
古寺
作者：劉敞
朝代：宋

唐殿弛棟梁，空庭長荆棘。
坳堂客水腥，壞碣苔蘚積。
經營東晋始，遠近千歲逼。
興廢紛可悲，徘徊意不懌。
尚餘土木巧，未露斤斧迹。
使鬼固已勞，斯民忍終役。
悠悠競頽波，擾擾非一國。
臺城更荒唐，萬古共悽惻。
古怨詩·其一
作者：劉敞
朝代：宋

鴻鴈飛矣，邕邕其族。
孰是人斯，惸惸其獨。
古怨詩·其三
作者：劉敞
朝代：宋

天兮地兮，戴且履兮。
孰是人斯，莫我視兮。
古怨詩·其二
作者：劉敞
朝代：宋

鴻鴈飛矣，或羣或伍。
孰是人斯，惸惸其處。
古怨詩·其四
作者：劉敞
朝代：宋

日兮月兮，出兮没兮。
孰是人斯，遠我忽兮。
古意三首·其一
作者：劉敞
朝代：宋

相逢偶相識，相識竟相離。
會知别情苦，寧作未相知。
相見如夢中，夢中還相見。
薄帷鑒明月，恍惚仍對面。
古意三首·其三
作者：劉敞
朝代：宋

柳下不違俗，獨恥伐國言。
三黜何嘗憂，一問遂慘然。
世衰狙詐用，賢者防其源。
孟軻不言利，顧有仁義存。
何乃百世後，功名爲時敦。
古意三首·其二
作者：劉敞
朝代：宋

主父昔未仕，頗爲鄉人輕。
上書雖晚達，稱說何縱横。
不忍脱粟飯，甘爲五鼎烹。
豈不愛厥身，徒爲喪其生。
吾聞南山翁，軒冕不得榮。
句·其一
作者：劉敞
朝代：宋

因君古人風，更欲投吾簪。
句·其一〇
作者：劉敞
朝代：宋

頌聲騷客誤，錫貢禹書遲。
句·其一一
作者：劉敞
朝代：宋

江南碧木映霜秋，丹實清香破客愁。
句·其一七
作者：劉敞
朝代：宋

世亂潁水濁，世治潁水清。
句·其一三
作者：劉敞
朝代：宋

南牆雙柏天生直，材雖未老心千尺。
句·其一二
作者：劉敞
朝代：宋

不識日高眠起處，何如風定舞餘時。
句·其一五
作者：劉敞
朝代：宋

但見古河東，蕎麥如鋪雪。
句·其一八
作者：劉敞
朝代：宋

說文黄葵常傾葉，向日不令照其根。
句·其一六
作者：劉敞
朝代：宋

廉吏今無劌，仁人古戒磏。
句·其一四
作者：劉敞
朝代：宋

美田鈎盾裏，躬稼麥秋餘。
句·其七
作者：劉敞
朝代：宋

深林幽寂秋雨晦，叢蘭猗猗無所佩。
句·其三
作者：劉敞
朝代：宋

璽書幾日來宣室。
句·其九
作者：劉敞
朝代：宋

南賓佳實傳名久，曾憶巴山寄楚人。
句·其二
作者：劉敞
朝代：宋

江色明吳甸，山香落楚梅。
句·其五
作者：劉敞
朝代：宋

強挽春風留一醉，露香還可析朝酲。
句·其八
作者：劉敞
朝代：宋

薰風四月濃芳歇，火玉燒枝拂露華。
句·其六
作者：劉敞
朝代：宋
体裁：句

城角日高人寂寞，小庭行遍拾桐花。
句·其四
作者：劉敞
朝代：宋

傾家釀酒經年醉，不使春風負玉壺。
句容劉同年寄示游山詩及术煎
作者：劉敞
朝代：宋

江外三峰倚碧天，古來相續幾神仙。
自無飛骨何由到，賴有新詩尚許傳。
餌术始知堪度世，聽松真得自忘年。
會驅雞犬從君隱，與擇華陽數畝田。
召諸弟博飲
作者：劉敞
朝代：宋

今日寒頗甚，淮南似京土。
江風既落木，山雪亦带雨。
幽居自無聊，病卧亦寡侣。
壯心顧牢落，出門孔多阻。
古人戯梟盧，志氣本尚武。
勝來在快意，百萬不足數。
恨無酒如澠，杯盂空屢舉。
開顔强隱几，豈必歎貧窶。
召赴崇政殿觀新樂
作者：劉敞
朝代：宋

聖人千歲合，禮樂百年興。
律以聲身效，功兼述作稱。
道將諧一變，天欲佑丕承。
舊典周官在，遺音制氏增。
獻書嘉魏叟，博物待延陵。
金石完新制，工師變舊能。
英華融治世，淳古邈逾繩。
縱觀傾朝野，賡歌望股肱。
和風動寥廓，協氣散凌兢。
帝所真疑夢，天階自絕升。
三雍漢未盛，九辯夏徒矜。
珥筆欣攄頌，名山益望登。
同介甫和聖俞贈狄梁公裔孫
作者：劉敞
朝代：宋

陳平智有餘，周勃勇無敵。
兩人相提衡，終復漢社稷。
梁公柱石姿，獨立謝羣力。
匡居多直言，薦士有深畫。
既扶将頽運，復起未然策。
事業兼二子，浩然雪霜白。
偏材戒獨往，特達見令德。
誰謂十世遠，風義猶不隔。
末孫何支離，畎畝有餓色。
明詔問樂鄉，布衣列士籍。
名垂天壤間，氣使懦夫激。
聞君商聲歌，更若出金石。
同伯鎮寄贈北都定雅禪師
作者：劉敞
朝代：宋

逍遙方外禪，宴坐不知年。
合抱平生柏，成區社長蓮。
公卿盡隨喜，語默兩忘筌。
聞有詩三百，無由一一弦。
同客飲涪州薛使君佚老亭
作者：劉敞
朝代：宋

百尺井底泉，激輪乍飛流。
潺湲入庭戶，宛轉如奔虬。
主人三署郎，持節西南州。
棄之臥故里，富貴安足留。
郤埽長閉門，贏餘非所求。
客來坐林下，樽酒相獻酬。
未嘗語朝市，餘事良悠悠。
乃知獨往意，不必山林幽。
衣冠多雋才，繼踵公與侯。
誰能懸其車，五十未白頭。
嗟嗟賢大夫，此風可鎮浮。
爲問三輔間，何如馬少遊。
同寄題康州陳生連理木
作者：劉敞
朝代：宋

幽人吉素履，佳瑞應精誠。
蕭蕭衡門下，珍木爲之榮。
連理出高幹，交陰庇前庭。
顧恐俗未知，天方表其閎。
太邱往千歳，慈孝復騰聲。
誰言報施遠，有若晝夜明。
世悲上留田，吾慕董生行。
作詩寄南州，且以慰父兄。
同年陳君制策高第改佐著作東還餘杭作五言送行兼寄彦猷閣老使君二兄
作者：劉敞
朝代：宋

江海一遠别，見君金馬門。
先鳴二三子，强著五千言。
清望開中秘，英辭動至尊。
薦賢受上賞，時論重西垣。
同彦文送敦儒宰晋陵
作者：劉敞
朝代：宋

朝廷貴儒術，子以文學顯。
郡國重民社，子由政事選。
榮名信難兼，衆望固不淺。
古人定何如，壯志獨能勉。
由來跬步益，必有千里遠。
去去聆絃歌，吾當謝言偃。
同徐監簿灞涘望長安
作者：劉敞
朝代：宋

驅車凌灞岸，回顧望長安。
北闕塵明滅，南山氣鬱盤。
人來日遠近，城轉斗闌干。
長樂鐘聲斷，秦川樹色殘。
聽歌迷夏首，倚瑟想邯鄲。
鬒變驚遊子，因知行路難。
同持國過江十新作池亭三首·其一
作者：劉敞
朝代：宋

築榭因高柳，疏泉激淺沙。
登臨容展席，游泛足浮槎。
露盌涵醇醴，冰盤餉美瓜。
愛君難興盡，未醉惜還家。
同持國過江十新作池亭三首·其三
作者：劉敞
朝代：宋

吏隱由來事，郊居故自宜。
池臺隨意定，泉石象天爲。
珍樹移時語，清風竟日棋。
市朝情久厭，野老不相疑。
同持國過江十新作池亭三首·其二
作者：劉敞
朝代：宋

菡萏千枝發，池塘五月秋。
香繁初過雨，影密欲藏舟。
魚躍知琴樂，鷗飛爲客留。
江湖未成往，愧此意悠悠。
同梅二十五飲永叔家觀所抄集近事
作者：劉敞
朝代：宋

陶公一畝宅，尤愛北窗風。
心遠地成僻，客來樽不空。
觀書太史氏，全性市門翁。
予亦何爲者，于兹清賞同。
同梅聖俞送尹郎中監舒川靈仙觀
作者：劉敞
朝代：宋

真人西度關，乃祖獨知之。
强著五千言，竦身棄喧卑。
靈光無時没，人世自超忽。
上下千歳間，裔孫亦清出。
論兵復擊劍，遠與道同符。
功名不如意，白髪笑桑榆。
藏書天祿閣，卜居天柱山。
此職無吏責，去去何時還。
山中醉白雲，山下弄流水。
吾已了損益，未知生死耳。
聊登千仞巔，下視寰中塵。
更因長風來，揮手謝世人。
同永叔和介甫昭君曲
作者：劉敞
朝代：宋

漢家離宫三十六，宫中美女皆勝玉。
昭君更是第一人，自知等輩非其倫。
耻捐黄金買圖畫，不道丹青能亂真。
别君上馬空反顧，朔風吹沙闇長路。
此時一見還動人，可憐怏怏使之去。
早知傾國難再得，不信傍人端自誤。
黄河入海難郤來，昭君一去不復回。
青冡消摧人迹絕，惟有琵琶聲正哀。
同永叔哭聖俞
作者：劉敞
朝代：宋

子真之後千餘年，人物寥落無幾傳。
聖俞晚出江海壖，眉目自覺真神仙。
氣如陽秋和以妍，文若河漢清且淵。
大鈞匠物豈强鐫，飛黄絕塵寧俟鞭。
名爲實賓道所捐，才與時逆行苦邅。
起草建禮衰可憐，掌教國子寒無氈。
誰不富貴君重遷，誰不耄期君疾蹎。
長松摧壑芝焚烟，誰其尸之當問天。
遺草大小三千篇，白玉落落珠聯聯。
此自可敵當世權，物莫兩大猶信然。
我家江南再世前，與君通家情有連。
見君總角今華顛，于我莫逆好已偏。
今也已矣嗟絕絃，涙如翻波正淪漣。
翰林文章日月懸，鑿石銘德埋九泉。
上書立後祿紹先，分宅恤窮祭有田。
嗚呼豈非天下賢。
義不背死而苟焉，念子可以無悁悁。
同永叔贈沈博士
作者：劉敞
朝代：宋

我不識醉翁亭，又不聞醉翁吟。
但見醉翁詩，愛彼絕境逢良琴。
上多高峰下流泉，後有芳草前茂林。
玄猨黄鵠翩翻共悲鳴兮，白雲翠靄倏忽而陽陰。
此間真意不可盡，未遇知者猶荒岑。
醉翁昔時逃世紛，戀此酩酊遺朝簪。
心雖獨醒迹彌晦，舉俗莫得窺浮沈。
邇來十年定誰覺，獨沈夫子明其心。
寫之絲桐寄逸賞，曲度寥落含高深。
絕調衆耳多不省，醉翁一聞能别音。
乃知精識自有合，何必相與凌崎嶔。
伯牙鍾子期，目擊意已歆。
蓬萊三山蕩析不可見，惟有水仙之操傳至今。
安知後世萬千歲，此地不爲水火侵。
但存君詩與君曲，雖遠猶可期登臨。
沈夫子，與醉翁，斯言至悲君更尋。
同河中府簽判劉狀元廷平訪華陰雲臺觀陳搏先生故居是日雲霧不盡見諸峰
作者：劉敞
朝代：宋

平舒道上望諸峰，翠出浮雲幾萬重。
過客仍迷五里霧，真人與致二茅龍。
同濟川題王金吾園亭
作者：劉敞
朝代：宋

王侯功業等山河，謝傅風流倦燮和。
治第由來處窮僻，賞心曾是極酣歌。
歲寒松竹孫枝在，詩罷池塘宿草多。
聞道将軍亦愛客，春游不問主人過。
同獻臣七月七日夜詠牛女
作者：劉敞
朝代：宋

熒煌昭回章，婉孌靈匹燕。
薄霧垂絪衣，明星綴華瑱。
潔身奉君子，所幸常顧眷。
風浪既多艱，歳時劇飛箭。
會賒别堪疑，那能鬒不變。
願構虹蜺梁，與君常相見。
同聖俞十二月十三日喜雪
作者：劉敞
朝代：宋

楚越祅氛雜炎瘴，憑陵中州冬益壯。
天兵横厲江湖間，殺氣冥冥逐飛將。
南風不競寒律回，暮雪遠從閶闔來。
雲崩濤涌天地閉，埽灑萬里空塵埃。
公卿入賀陛下聖，海神來朝軍事定。
同聖俞寄金山曇頻次韻
作者：劉敞
朝代：宋

我雖游都城，心亦無所住。
誤得世俗償，形骸寓冠屨。
少時侍吾親，游覽愛北顧。
至今頗思之，想見江上鶩。
白頭曇道人，夙昔竟未遇。
聞其最安禪，無念無作故。
勞生有喧寂，得意無早暮。
塵埃未易厭，臯壤固多趣。
若復乘桴行，從君款幽素。
同聖民圍棋釣魚
作者：劉敞
朝代：宋

山林自微尚，軒冕非所營。
每及逍遙趣，欣然得吾生。
春塘漾綠水，珍樹啼黄鶯。
心遠忘外喧，境幽適人情。
垂釣如有求，而無得失驚。
臨局非期勝，聊爲白黑争。
得意物可遺，忘言賞逾精。
此理俗鮮悟，固當屬淵明。
同謝十三賦盆池
作者：劉敞
朝代：宋

碧沼含白水，動搖明鏡光。
浮沉見魚樂，舒卷聞荷香。
賞翫兹有適，紛囂因以忘。
多君江湖意，不復疑坳堂。
同貢甫詠丁晋公園池
作者：劉敞
朝代：宋

一死復一生，一虛復一盈。
猶悲門易軌，況乃谷爲陵。
曲池久蕪沒，高屋尚峥嶸。
自古若傳舍，毋爲方歎驚。
同貢甫賀錢子飛兄弟
作者：劉敞
朝代：宋

盛德淳熙耀，豐規振後昆。
降心徠俊傑，前席問黎元。
嘉會真千載，休聲聚一門。
象賢俱秀出，濟美並鴻鶱。
性復朱繩直，書曾玉露繁。
十年森氣象，江海豁詞源。
心伏驚諸老，名聞動至尊。
深嚴親賜策，淵默静臨軒。
明白朝廷制，丹青教化原。
屢聞呼萬歲，争誦累千言。
宜有非常遇，誰嫌不次恩。
官儀推粉署，地望逼星垣。
令聞人人得，風流善善存。
春華照棠樹，高韻溢箎塤。
義辱交游接，歡心抃笑煩。
空慚一枝小，當謝北溟鯤。
同鄰幾伯鎮觀秘閣壁上蘇子美草書
作者：劉敞
朝代：宋

蘇子佯狂不自疑，漢庭籍甚莫言非。
放歌金馬居常醉，窮老滄洲不更歸。
浮世功名均夢寐，平生翰墨獨光輝。
壁間數字龍蛇動，神物通神亦恐飛。
同鄰幾持國過杜和州
作者：劉敞
朝代：宋

江南太守水齋居，殘雪層冰正滿渠。
忽憶山陰乘興往，可憐心抱向人攄。
放歌浩蕩驚狂客，換酒從容解佩魚。
四座歡衷兩傾倒，歸鞍欲犯夕鐘初。
同鄰幾觀中道家書畫
作者：劉敞
朝代：宋

宋公好古天下聞，法書奇畫多求真。
獨將文雅遺後世，官雖貴達家尤貧。
近自唐室遠及秦，上下略數千餘春。
丹青翰墨著名者，一二收拾忘辛勤。
象賢濟美聲不墜，手澤鉅細皆如新。
朝廷交遊累千百，未嘗肯示尋常人。
蔡侯江翁與梅伯，于今磊落稱絕倫。
退朝相從得盡見，更覺清門無雜賓。
鑒微賞異極毫髪，四座若獲千金珍。
往往發狂或大叫，詠詩落筆爭紛綸。
我隨衆人久碌碌，學殖欲落衣生塵。
願登羣玉探禹穴，不憚山海馳舟輪。
此君家近未宜後，率然欲往懷逡巡。
淹留秖覺歲月老，復恐異物潛通神。
但傳妙唱想絕蹟，誦歎慷慨書搢紳。
同黄子温小寒
作者：劉敞
朝代：宋

陰老疑龍戰，風高怯海飛。
枯蓬不自息，歸鳥競相依。
時節驚流水，生涯託墐扉。
哀歌向妻子，吾道亦牛衣。
后土廟瓊花
作者：劉敞
朝代：宋

繁香簇簇三株樹，冷艷飄飄六出霙。
移植天中來幾月，欲看憔悴老江城。
君章見過
作者：劉敞
朝代：宋

衡門入秋草，幽獨得棲遲。
車馬來何屢，樵蘇不自期。
書成玄尚白，衣敝素爲緇。
予亦貧非病，君應信所爲。
吳中大水有負郭田在常州云已漂潰作一首示公儀
作者：劉敞
朝代：宋

百谷馳東南，三江澆吴會。
積陰漏雲漢，涌水翻積塊。
斯民既昏墊，我稼墮顛沛。
魚鼈有餘糧，郊原靡遺穗。
餬口竊自恕，矜寡將何賴。
天道有盈虚，吾寧罪于歳。
救饑苦謀拙，禹稷不可待。
行矣帆長風，因之浮海外。
吳九秋過西池作詩持國和之邀予同賦
作者：劉敞
朝代：宋

三山凌波濤，雲漢邈氛埃。
世無乘槎客，安得窮昭回。
天門洞閶闔，海池含風雷。
淵淪蛟龍室，焜炫金銀臺。
西顥何蕭條，百芳日已摧。
誰能瑩心賞，喟子懷仙才。
時變感所思，駐車載徘徊。
已秋孰願夏，覽物彌歡哀。
韓生肆爽言，觀變均齊諧。
而我拘俗者，俊游日已乖。
欲濯纓上塵，何時與君偕。
吳侍郎挽詞二首·其一
作者：劉敞
朝代：宋

高第賢良策，朝廷擢季功。
固疑多直諌，不得久居中。
長嘯臨邊月，孤飛避遠鴻。
盤桓周召際，重見二南風。
吳侍郎挽詞二首·其二
作者：劉敞
朝代：宋

臨汝休車騎，治中愧後門。
平生一傾蓋，談笑極忘言。
契闊聲塵遠，差池歲月奔。
匣中寶刀贈，知辱故交恩。
吳宫
作者：劉敞
朝代：宋

吳兒歈，鄭女舞，彩衣姣服垂楚楚。
姑蘇臺高春日遲，急節新聲閙鐘鼓。
美人歡醉捧瑤爵，君王萬壽長如許。
吳宫四面盡山川，越兵那得到城下。
吳資政守陜一年還守西都又改禮部寄示在陜時詩作此致謝
作者：劉敞
朝代：宋

分陜間何闊，期年迨有成。
去思仍舊俗，來暮已新聲。
父老壺漿遠，兒童竹馬輕。
圖書還洛奥，禮樂命春卿。
繼出甘棠什，流傳大雅情。
正風瞻豈弟，舊觀復神眀。
露鶴九秋警，霜蟬千里清。
知音非季子，猶識二南并。
呂梁
作者：劉敞
朝代：宋

呂梁信天險，魚鼈不可游。
引棹出叢石，一絙用百牛。
洶湧含風電，蜿蜒噴蛟虬。
世自有畏塗，吾仍恥隨流。
側見百仞奔，俯窺千丈幽。
自非跂達觀，未易寛百憂。
夙昔涉老莊，縱心會虚舟。
忠信猶足恃，放言禮門由。
呈主人二首·其一
作者：劉敞
朝代：宋

世上年華似車轂，俗中形態若樊籠。
解開絳帳陳紅粉，何必通儒獨馬融。
呈主人二首·其二
作者：劉敞
朝代：宋

雨催春意苦無多，柳色花香奈汝何。
誰舉一樽屬明月，小垂手舞緩聲歌。
呈獻臣
作者：劉敞
朝代：宋

兹心厭囂冗，幸與上清鄰。
上清何崔嵬，高静違飆塵。
珍林散玲瓏，寶氣浮氤氳。
綠華未及衰，絳蘂忽復新。
閒館賓列仙，秘殿朝衆真。
濃香無停期，豔彩驚幽人。
顧謝武陵子，四時長見春。
周節推移曹州此君凡換五幕府
作者：劉敞
朝代：宋

珠履幕中客，棲棲亦倦遊。
勞歌一長鋏，歷聘五諸侯。
捧檄爲親喜，問津輕旅愁。
誰憐在陳士，無友重悲秋。
和伯鎮初拜湖州
作者：劉敞
朝代：宋

君向江湖領一麾，親歡自與宿心期。
腰間紫綬新光彩，都內青錢厚寵私。
廐吏莫催乘傳去，詔恩方許戌瓜時。
碧瀾堂上青山下，爛醉尋春亦未遲。
和兩府諸公馬上作
作者：劉敞
朝代：宋

富貴信多士，况乃主恩深。
京洛多風塵，冠蓋自成陰。
片言代拱璧，一顧溢千金。
嗟我固貧賤，處俗謬浮沈。
咄咄人間世，俯仰愧山林。
和吳九元會
作者：劉敞
朝代：宋

漢家初成長樂宫，亦以十月朝百工。
武夫崛起少儀節，秦制苟簡非王風。
猶云始知天子貴，此甚可笑田舍翁。
聖朝禮樂百年備，文物寖盛兼羲農。
月正元日古所用，數歲一講賓王公。
東至日出西太蒙，南極丹穴北崆峒。
重譯款關惟恐後，奉琛薦幣無不恭。
太常調樂辨韶武，少府拭璧差桓躬。
旗常卷舒王路肅，干羽出沒頑民從。
協風入律效朔易，瑞雪盈尺迎年豐。
陰慘陽舒變頃刻，天決地闢含沖融。
君看此等聖人事，豈得復顧叔孫通。
道旁撃壤九齡叟，校室受書三尺童。
慣習昇平不自覺，豈悟帝力高無窮。
賴君作詩播英實，如以鳴鼓祛昏聾。
吾知朝廷億萬載，與地侔富天比崇。
和喜雨
作者：劉敞
朝代：宋

望歲憂農事，爲霖屬柄臣。
吁嗟動雲漢，精祲驗天人。
霏霧凝空曲，雄風激水濱。
驅除斷炎燠，灑埽浄埃塵。
勢欲翻河海，聲疑過鬼神。
山川共秀發，穹壤劃清新。
庶物含生意，元和倚大鈞。
穴蛟深奮角，轍鮒默翻鱗。
雷電天威遠，耕桑帝力勻。
依然四時正，好在萬家春。
會府開清旦，高堂引慶賓。
沃焦心有待，濯熱正無倫。
蒸礎遺占信，隨軒舊史真。
京師并福潤，爻象在經綸。
舞罷看佋服，談餘識墊巾。
新詩追大雅，輿誦洽烝民。
單袷寒仍薄，清和氣已震。
晴暉明旭日，霽色卷高旻。
亹亹希前哲，淒淒幸及辰。
陽秋書閔雨，一頌魯公仁。
和孫侔鴈蕩山二首·其一
作者：劉敞
朝代：宋

鼇翻溟漲折靈山，漂落塵區莽眇間。
自有神仙護真境，故令林木斷人寰。
碧城萬玉重重合，琪樹三株寂寂間。
安得長風破高浪，拂衣東去一躋攀。
和孫侔鴈蕩山二首·其二
作者：劉敞
朝代：宋

天台賦後世多賢，復在君家鴈蕩篇。
氣逸還令人聳動，境幽初許俗流傳。
萬峰林立浮雲外，一徑梯横絕海邊。
聞道歸艎從此逝，秋風招隱特依然。
和孫少述題虎丘
作者：劉敞
朝代：宋

吳墟秦燼滅遺蹤，誰見千巖鎖梵宫。
化出樓臺雙樹外，密移天地一壺中。
石形虎踞森相向，劍氣龍盤冷射空。
羈宦無由蠟山屐，因君詩句夢江束。
和孫監丞送書生南游
作者：劉敞
朝代：宋

歷國向七十，滔滔何日還。
輕賫一劍在，壯節二毛斑。
浮俗風波裏，高情天地間。
滯留多愠見，送遠愧登山。
和宿直晨出遂赴奉慈齋告寄持國子履
作者：劉敞
朝代：宋

玉殿鳴鞘闢寝闈，銀臺歸騎蹀霜蹄。
樓光已映朝霞動，樹色猶銜宿靄迷。
身貴承明翻厭直，歲窮樽酒幸招擕。
太常幾日休齋禁，亦欲從公醉似泥。
和尚叔父病目
作者：劉敞
朝代：宋

慟器論時事，幽居祇杜門。
自然憂未弭，那不眼潛昏。
火齊終無纇，泉沙暫有渾。
誰資上池水，洞視一方垣。
和府公二十韻
作者：劉敞
朝代：宋

百草迎年茂，羣花逼夏零。
天工感寥落，春事出丁寧。
皓月彫寒魄，鮮風結暖馨。
彩霞融縹緲，甘露灑清泠。
照坐千枝燭，搖空九子鈴。
輕黄金綴縷，凝碧玉鐫缾。
爛漫輔鮫錦，褵褷聚鶴翎。
問名驚競秀，變態駭流形。
鍾美應成媪，儲芳或景星。
意真乘澹泊，氣淑倚娉娗。
浄影臨彫檻，疏音隔後庭。
瑤妃旦酣酒，玉女夜窺櫺。
時世妝濃澹，朝雲夢窈冥。
魂從攀處亂，醉任看餘酲。
禁籞曾迂幸，天歌獨仰聽。
一時矜絕出，衆卉謝晶熒。
正爾生成巧，由來造化靈。
屬詞勞比興，圖象費丹青。
雨重碧油幕，燈昏雲母屏。
謫仙才不世，激賞爲君聆。
和府公多葉榴花
作者：劉敞
朝代：宋

翠條紅蘂映貧家，笑倚熏風拂露華。
重疉火雲燒落日，淺深金鼎矗丹砂。
多情強自含春恨，不語那能學舘娃。
但寄一枝共醉賞，試将顔色比裙紗。
和府公觀劉團練寶刀詩
作者：劉敞
朝代：宋

吾宗寶刀清如水，東夷昔時獻天子。
孤光晝射滄海寒，殺聲夜吼蛟龍起。
上爲鐐琫下珧珌，粲如珠璣耀朝日。
制度還存三代風，精神未是塵中物。
秘藏武庫人莫窺，外家將軍獨得之。
四方昇平竟未試，流落功名翻可悲。
時無薛燭誰賞異，廟堂宗工詩絕世。
丈夫要取萬里侯，肯令神兵負詩意。
和弟自京師來
作者：劉敞
朝代：宋

四海無風濤，五年再相逢。
會合如此難，況我罹百凶。
悲端素填膺，觸事涙滿胸。
欲言不能語，豈知涕所從。
良久得仰視，恍忽如夢中。
非復平昔遊，豈復平昔容。
危生若霜葉，懔懔待烈風。
不有親戚歡，其如憂患攻。
破啼强爲笑，意氣徒衰翁。
慰爾友于情，急難義所隆。
和張景純初置館中
作者：劉敞
朝代：宋

張也湖海士，心與迹並真。
語默或不常，時以爲狂人。
蹉跎太倉史，奔走京華塵。
頗如喪家狗，纍纍敝精神。
雖游公卿間，望絕要路津。
感激自上書，生當致青雲。
天光回日月，聖澤熙陽春。
禁林給筆札，中府紬典墳。
羣玉連帝居，東壁臨北辰。
飛騰怪清切，寓直懷珍羣。
慷慨氣益遒，咏歌思逾新。
昔賢稽古力，利祿不足云。
登瀛以爲榮，襆被寧厭頻。
君乃鸞鳳姿，方當極逢辰。
豈若楊執戟，白頭專校文。
和張洞春雪
作者：劉敞
朝代：宋

水國雖暑濕，亦惡春令早。
雨暘恒不時，過燠未爲好。
凌威集驕陽，瘴疹一以埽。
宿麥根復濡，豐年不煩禱。
堪輿氣清真，生物同壽考。
大哉造化力，排斡正穹昊。
能令四時順，少失安足道。
君胡乃嗟嘆，哀彼花與草。
方今王正始，節物自未老。
繁華雖云遲，秀實終自保。
可以寛君愛，毋爲色枯槁。
和彦文秋興
作者：劉敞
朝代：宋

商飊零枯林，疏雨堕中夕。
覧物愴已驚，懷人渺難得。
明發聆逸唱，願言慰幽寂。
胡爲抱紆鬱，更使動悽惻。
蜚鴻識來賓，鷹隼知所撃。
物微有逢辰，子北獨失職。
高天終難間，淺俗每忌直。
浮沈豈非智，器遠固難識。
和憶幽谷二首·其一
作者：劉敞
朝代：宋

早聞幽谷未曾窺，翠壁清泉入夢思。
到眼惜無名手畫，醒心欣得醉翁詩。
種花舊比甘棠樹，刻石今成峴首碑。
使我一麾從此逝，勝遊當不減君時。
和憶幽谷二首·其二
作者：劉敞
朝代：宋

深居忽忽春空過，積雨瀟瀟夏欲交。
近砌梧桐新有蔭，銜泥燕子總成巢。
此邦卑濕酒長醉，随事文章亦解嘲。
心遠地偏人跡絕，漫勞三逕數誅茅。
和持國登開寶寺上方院寄孔寧極崔象之孫曼叔
作者：劉敞
朝代：宋

重山抱城起，清川带野回。
深嚴古佛寺，嵽嵲聳高臺。
此地宜眺覽，冠絕都城隈。
遠近見千里，令人心目開。
憶在七月中，丞相自魏來。
百官迎道傍，休騎兹徘徊。
衣冠相勝凌，塵土如炎灰。
我隨衆人趨，出入再歷階。
不得及此時，披襟濯氛埃。
至今意耿耿，負愧不可裁。
邇來讀君詩，足慰平生懷。
忽如升其巔，四顧心悠哉。
往者不可及，信陵久已頽。
來者不可見，孔侯與孫崔。
古今殊茫茫，慨嘆成歡哀。
會復從君遊，于焉謝崔嵬。
和春鄉答韓殿丞
作者：劉敞
朝代：宋

暫辭金鼎擁朱旛，注意雖殊體貌存。
擺落功名如脱屣，招攜賓客許遊藩。
東人愁詠鴻遵渚，北海欣看酒滿罇。
無以公歸君幸識，鳯池深隔九重閽。
和楊備國愽弔屈原
作者：劉敞
朝代：宋

知音不恨遠，異代忽同聲。
靈魂自識路，幽遇亦含情。
𣶂記屬揚子，臨淵悲賈生。
鬲文激頽俗，會使衆人清。
和楊褒雨中見寄二首·其一
作者：劉敞
朝代：宋

佳雨雲龍會，高堂河漢聲。
驅除三伏過，埽蕩九衢清。
造物不無意，爲霖真有情。
憐君獨高臥，亹亹向羣生。
和楊褒雨中見寄二首·其二
作者：劉敞
朝代：宋

明暗變窗色，蕭騷翻樹聲。
閉門無所詣，高枕有餘清。
櫪馬正局迹，韝鷹多遠情。
分明動秋興，似欲惱潘生。
和永叔十九韻送魏廣
作者：劉敞
朝代：宋

信陵貴公子，仁義不掛口。
猶有三千客，名聲極高厚。
而况賢者門，四方所奔走。
豈無青雲士，磊落照前後。
我雖非其人，慕用意殊久。
差池混出處，百望乖一隅。
羈旅陳蔡間，忙如喪家狗。
擔簦始自致，傾蓋許白首。
中堂陳詩書，高會置樽酒。
豈惟聽餘論，復喜識賓友。
魏侯希世珍，頗爲平生舊。
他時恨契闊，並生喜邂逅。
危冠切浮雲，長劍掛南斗。
同志此莫逆，孤遊信無負。
切磋變新巧，綵繪飾餘醜。
自謂當窮年，如何復分手。
士生得所師，文學致不朽。
吾衰莫自力，子壯諒何有。
當取天下名，還爲生人壽。
和永叔十二韻
作者：劉敞
朝代：宋

愛公猶愛屋上烏，何况公家手種菊。
憶昔重陽醉共賞，已落紗帽歡不足。
誰令繁霜逼芳意，坐使嚴風卷餘馥。
主人于此情不淺，上客方來强令束。
馬聲玲瓏搖玉環，屨綦參差破苔綠。
重尋荒徑憶五柳，因咏東籬憇茅屋。
巳憐歸鳥有真意，更覺晨風傷局促。
引杯大釂傾玉壺，擊節應非響喬木。
物華瞬息暫入夢，世事蚊虻一過目。
浮邱接袂當鳳舉，俗士歌驪真狗曲。
衣冠頃來塵土變，形貌今者毛髪秃。
公詩乃使我忘老，逸調何由能繼屬。
和永叔喜雪
作者：劉敞
朝代：宋

陰風觸物生晚勁，積雪經旬戲春令。
氣排水國吁可駭，勢覆山城力誰競。
繽紛乍逐飛霰奪，慘淡仰見浮雲定。
稍并日夜明相續，欲亂玄黄色交映。
丘陵迤邐增更高，市井喧卑聽逾静。
包荒含垢似天德，履素居純近民性。
可憐佳境浩無極，非有雄辭豈能詠。
怱憶避地歌其雱，攜手驅車及寛政。
邇來盈尺亦何有，高卧閉門方自慶。
矧占豐歲宜九糓，重抑驕陽敺百病。
龍蛇在蟄鶯在谷，與我俱欣四時正。
新詩翩翩摧古人，汝陰太守明廷臣。
侔色揣稱笑流俗，與民樂賡陽春曲。
由來曲高和必寡，況我才居郢人下。
和永叔夜坐鼓琴二首·其一
作者：劉敞
朝代：宋

衆人于五音，醜正不醜隨。
所以匣中琴，寂寂少人知。
淳和太平風，簡淡邃古時。
得意亦忘言，居然見無爲。
非公藴真樂，此道誰復期。
和永叔夜坐鼓琴二首·其二
作者：劉敞
朝代：宋

知音古亦少，况乃今人乎。
至和動殊類，此則今世無。
舜韶舞百獸，事可觀于書。
但非耳目接，便自疑其虚。
誰謂今之人，反不如獸歟。
大音蓋希聲，聾俗或萬殊。
中孚有不化，嗟嗟乎豚魚。
和永叔宿齋太廟聞鶯二韻
作者：劉敞
朝代：宋

碧樹凋零滿眼秋，黄鸝飛去使人愁。
翰林仙老齋房客，猶恨人間歲月流。
和永叔寒夜會飲寄江十
作者：劉敞
朝代：宋

昔與江翁别，酣歌國門道。
黄花落酒罇，白髮藉霜草。
本謂此行遠，定知此樂難。
豈意二三子，復爲今夕歡。
主人文章伯，談道輒忘倦。
每至絕倒處，恨不使君見。
鳥迹上古書，龍頭冢中器。
其人骨已朽，感此相與醉。
呼問西飛雲，游子何當返。
寒風吟枯梧，歲月益已晚。
吾聞太華峰，乃有神仙居。
莫逐秦時人，獨結山中廬。
和永叔對雪次韻
作者：劉敞
朝代：宋

驚飈卷白日，朔氣逼寒門。
已密何須急，雖多未覺繁。
勢輕飛有態，光潔瑩無痕。
磥砢封喬木，玲瓏綴夕軒。
迹深看敝躧，歌苦相車轅。
測厚矜膚寸，愁消怯晏温。
崩騰雲將合，颯沓雨師屯。
埽去蛟螭亂，堆成虎豹蹲。
夜明休秉燭，詩興助開樽。
公若憐萱桂，那辭訪小園。
和永叔景靈朝謁從駕還宫
作者：劉敞
朝代：宋

漢帝迎年十二樓，明廷朝計萬諸侯。
真仙降集鈞天樂，雲旆回翔駟玉虬。
物色遙占紫氣入，香烟不隔曙光浮。
秘祠非爲神君語，自飭衣冠渭北游。
和永叔李太尉飲席聞筝
作者：劉敞
朝代：宋

紅顔翠髪奪春輝，繁手哀弦逐羽巵。
正使千觴無復醉，誰令中曲不勝悲。
留連起舞驚殘夜，倣寫遺音入怨詩。
我識東山安石意，沾襟應自屬桓伊。
和永叔禁中對月
作者：劉敞
朝代：宋

珠宮銀闕閟金鑾，獨得清輝盡夕看。
冷奪雪霜深刺骨，瑩分毫髪凜沖冠。
通中夢覺爐香斷，方底封餘玉滴乾。
佳句冠傳天上景，世人空仰白雲端。
和永叔食糟民
作者：劉敞
朝代：宋

歲豐飲酒衆同醉，歲饑散糟民亦濟。
乃知酒酤在官爲長策，上可足財下均利。
黄頭稚子白髪翁，哺糟相隨塵土中。
豈嫌身居犬彘後，還喜生值恩施豐。
翰林仙伯屈主諾，憂民之憂樂民樂。
禍階六筦不易救，恵及連城自云薄。
周公以來千百年，希世俗儒玩糟粕。
排斥酒誥終莫用，感激長謡豈虚作。
恨公未爲富民侯，此等區區豈所憂。
和永叔鳴鳩詩
作者：劉敞
朝代：宋

晴鳩讙求雌，雨鳩閙逐婦。
天地有晴陰，嗟爾何欣復何怒。
柔桑如雲春暮時，吳蠶半眠紫葚肥。
食不過數粒，寢不過一枝。
婦子相安可以老，何用汲汲合且離。
雷公號呼風伯舞，天借之權作霖雨。
可憐汝愚終不省，反室于怒誰哀汝。
昔人惡爾巧，今人笑爾拙。
巧不得近瑤臺，拙不能保家室。
爾巧爾拙非汝情，天機回闔難自平，世人假爾推陰晴。
和江十雨中與持國師直飲
作者：劉敞
朝代：宋

旦上天祿閣，暮直承明廬。
避喧雖足慰，取適固已疏。
佳雨及我暇，兹晨殊晏如。
紾絺委冠帯，高枕睨庭除。
熏風散微涼，潤氣浮郊墟。
沸聲湧江瀬，暝色晦綺疏。
驚電時爍目，疾雷不廢書。
商歌勤金石，塵谷盈鼃魚。
此樂不可改，古人良起予。
惜無同音賞，幽獨成離居。
聞君達亹亹，樽酒會朋裾。
高賢卧家巷，固多長者車。
寧無寂寞者，閉關講玄虚。
和江十飲范景仁家晚宿秘閣睹伯鎮題壁記番直日月感之作五古
作者：劉敞
朝代：宋

阮公有大度，于世無所營。
顧獨好飲酒，而欣爲步兵。
未嘗語是非，舉俗駭且驚。
夫豈知胸中，磥磈獨不平。
西登廣武原，咄嗟豎子明。
朅來蓬池上，詠懷激哀聲。
此風久不聞，寥落成千齡。
鄰幾頗其流，貧賤能忘形。
校書天祿閣，不忍游公卿。
時從好事飲，傲兀人間情。
髪白不自疑，歸來臥前楹。
顧是壁上書，始知歳月傾。
喟然感舊交，因欲東南行。
黄鵠真去矣，白雲遠冥冥。
吾聞至人語，大塊勞我生。
天地一毫間，出處何重輕。
但使樽有酒，長醉不用醒。
君當觧此意，獨往何必清。
和江學士聞蟬
作者：劉敞
朝代：宋

微陰變潛律，濃霧引疏音。
時化能無感，清吟獨有心。
蕭條映落日，斷續響中林。
秋風忽滿眼，嘆息歲華深。
和江鄰幾雪軒與持國同賦二首·其一
作者：劉敞
朝代：宋

君居近城市，每獨厭囂煩。
積雪成高卧，故人来在門。
埽除更爽塏，談笑寂無喧。
開窗延寒月，拂席置清樽。
真得酒中趣，安知狐白温。
和江鄰幾雪軒與持國同賦二首·其二
作者：劉敞
朝代：宋

長安雖大雪，車馬無休時。
窮巷有高士，閉門獨何爲。
朝烟不黔突，彈琴方賦詩。
逍遙無忤色，慷慨多逸辭。
適有感同好，寄聲贈所思。
調高當和寡，無以答君知。
和滕巴陵寄張虢州
作者：劉敞
朝代：宋

明府功名期壮年，滯留中路鬢成斑。
豈知汲黯輕爲郡，真爲劉伶善閉關。
歸夢未嘗離帝所，謫仙寧久混人間。
會看使者持三節，緩带輕裘且自閒。
和焦生石字韻
作者：劉敞
朝代：宋

我惟一逢掖，入爲二千石。
聲迹不相同，禮貎謂誰敵。
既許游藩籬，又喜升宴席。
酌酒澆磥魁，賦詩聽警策。
朋從常苦少，佳節古所惜。
既醉忘形骸，笑言俱莫逆。
使公貴且壽，富有貧賤客。
和王待制新作白鷺亭七言十韻
作者：劉敞
朝代：宋

六朝形勢會層軒，前俯蒼洲卻踐山。
二水中分鑑澄澈，萬峰離立翠回環。
古人遺賞興亡外，良守來居仁智間。
聽訟遂同棠樹愛，放懷真與海漚閒。
嘯餘風雨知何處，望及雲霞若可攀。
喬木參天愴城郭，浮萍滿地笑人寰。
楚謠清絕酣秋興，吳拂從容舞玉顔。
象魏由來心自遠，湡浯聊復樂忘還。
掖垣幸許追遐躅，天祿仍欣接近班。
塵土揚州頭欲白，遠從君借慰疏孱。
和甫自京師至
作者：劉敞
朝代：宋

過事與日多，歡憂兩如夢。
安知盈樽酒，此國今宵共。
寸心不如昔，感遇每易動。
孤笑破羣愁，强顔不爲用。
天河轉屋角，缺月照樑棟。
燼落屢繽紛，良時亦倥偬。
驪駒晨在門，十里起相送。
暫醉醒不遲，舊愁来更重。
和直孺夜涼
作者：劉敞
朝代：宋

急雨逐雲過，微風吹月生。
寥寥天宇闊，粲粲葛衣輕。
展轉漏将永，昭回河正横。
秋槎舊有信，忽憶泛滄瀛。
和章伯鎮
作者：劉敞
朝代：宋

南上湘潭誰記初，北還宣室受釐餘。
共憐賈傅才無敵，真作揚雄老著書。
調笑羣騶饑欲死，去來千騎樂何如。
洞庭木下鱸魚熟，三嘆新詩重起予。
和聖俞十二韻
作者：劉敞
朝代：宋

處世誠碌碌，白髪生滿頭。
所以不自慚，數從長者遊。
醉翁名世者，事業晞孔周。
獨立千歳外，邈然已難儔。
韓范青雲姿，奮飛起西州。
徘徊霄漢間，下視輕蜩鳩。
詩老最前輩，名聲三十秋。
篇章被海表，豈獨魯與鄒。
今我親見之，執鞭乃所求。
何况登其堂，舉觴預獻酬。
清談破羣疑，嘲笑寛百憂。
以此捐歳月，吾生同悠悠。
和聖俞織女無恥羞
作者：劉敞
朝代：宋

織女有恥羞，歳一過牽牛。
暫來已遽往，光景不少留。
會合一何亟，離别一何脩。
不知靈匹意，正使今人愁。
河漢清且廣，風波無時休。
蹇修古不存，烏鵲相爲謀。
理拙心莫同，誰令結綢繆。
蛾眉坐自老，紈扇空悲秋。
和聖俞逢羊
作者：劉敞
朝代：宋

道旁逢羣羊，問羊将何之。
朝供大官膳，躑躅未自知。
觳觫此何罪，無乃芻豢爲。
肥軀一報德，鼎爼安可辭。
寧辱泥塗中，故人所以悲。
和聖俞逢賣梅花五首·其一
作者：劉敞
朝代：宋

送臘迎年越嶺梅，幾時隨驛過江來。
上林桃杏矜顔色，已老東風寂寞開。
和聖俞逢賣梅花五首·其三
作者：劉敞
朝代：宋

東阡北陌競春游，弄雪翻雲爲少留。
落去能無怨羌笛，折來端是亂鄉愁。
和聖俞逢賣梅花五首·其二
作者：劉敞
朝代：宋

三月都城雪卷沙，幽芳偏恨雜羣花。
九衢何處江南客，一笑相知越女家。
和聖俞逢賣梅花五首·其五
作者：劉敞
朝代：宋

可憐風雨逼流陰，無奈芳菲惱客心。
暫引江南春入眼，不辭多擲袖中金。
和聖俞逢賣梅花五首·其四
作者：劉敞
朝代：宋

安得繁英種滿園，風前月下共方樽。
放歌起舞濃陰裏，長使清香濯醉魂。
和貢甫瓜步詩
作者：劉敞
朝代：宋

江介多悲風，川廣不可越。
畏塗非吾土，游子愴明發。
羣山起楚蜀，衆水會溟渤。
地險自適然，天衷豈端設。
憑陵三國際，偃蹇五胡末。
非無英雄姿，于此智勇竭。
疑城尚虎踞，虜馬餘飲窟。
人謀雖工拙，神物有予奪。
請陳真人朔，頗事丹浦伐。
風雲埽氛埃，雷雨救焚暍。
禹功東漸海，漢使南誚越。
太平自茲始，盛德信貽厥。
和趙七得屯田郎
作者：劉敞
朝代：宋

童稚聞君賦上林，校讎偏愧接華簪。
朝廷禮樂推先進，莫歎郎潛佩肘金。
和過騏驥院觀馬因飲李氏夜歸復與江謝會于敝居
作者：劉敞
朝代：宋

子真王濟徒，愛馬有馬癖。
毎嫌駑駘衆，未覩千里格。
朅來飛龍廐，一一數白黑。
始驚麒麟骨，秀出無與敵。
旗旄亂雲霞，鼓吹喧霹靂。
從容看回旋，感激私歎息。
此當逝崑崙，上與天無極。
奈何局軒陛，終歳老羈靮。
主人貴公子，埽榻多命客。
聊欲寛其意，無爲稍戚戚。
珍羞雜水陸，清酒漾金碧。
嘲笑心目開，留連日已夕。
歸來興不盡，駐馬問所適。
知我方會友，投鞭遽登席。
貧家竟何如，脯醢乏餘力。
歌舞復無素，兒童强敦逼。
多君平生懷，不與貧富隔。
歡來亦酩酊，俛仰愧三益。
和道粹探春
作者：劉敞
朝代：宋

去歲探花煩兩郎，今年逢春情更長。
廣文主人似知我，一首新詩能發狂。
載酒可以過揚子，肩輿不嫌干辟彊。
東風老去甚容易，百日醉倒我無妨。
和鄰幾八月十五日夜對月
作者：劉敞
朝代：宋

外事已波濤，回首已陳迹。
獨有雲間月，相見不改色。
慰我平生懷，故在中秋夕。
我髪見二毛，羈旅多所歷。
毎逢桂花秋，興發勸更劇。
江湖與山林，所至得真適。
今年都城游，日與賤事逼。
得閒輙昏醉，向晦專寝默。
覺醒忽天明，不見千里白。
誰令心賞違，坐使歳華隔。
徘徊不自愜，悵望空歎息。
見君新詩章，暫若對寒魄。
清光動人目，諷詠當自釋。
和鄰幾持國景德寺納涼
作者：劉敞
朝代：宋

四時急相乘，五月大火中。
天地爲熾爐，萬物皆沸銅。
吁嗟望雲漢，長嘯懷清風。
覆載雖高厚，跼蹐似不容。
蚩蚩道旁子，奔走勞厥躬。
外以塵土傷，內爲利害攻。
狂酲無由濯，勢與羣物終。
安知逍遙遊，采真得所從。
寶宇豁高嚴，劇談叩真空。
虚白從中來，清涼脱樊籠。
惜哉但獨樂，不與斯人同。
作詩寄妙賞，藐若凌青穹。
依隱或玩世，詭時在不逢。
三復金玉音，曠然已發矇。
和鄰幾聖俞持國雪十八韻依次用
作者：劉敞
朝代：宋

集霰羣陰結，飛霙萬寓低。
乾坤豁開闢，方域露端倪。
廣宇規茅藉，彫墻築粉泥。
山容包紫翠，壤色變玄黎。
筒葛來従越，冰紈製自齊。
遊歡慰枚馬，獵興助良奚。
飾貌沽珍粹，因方衒角圭。
隙間巇可抵，行際道先迷。
沾服驚遊霧，臨淵怪飲蜺。
調元思暖津，跧伏憫靈蠵。
幾誤烏成鵠，纔分鶴處雞。
慘膚森若竪，墮指酷逾刲。
澤國水還襲，焦原足易棲。
貧儒欣夜誦，季女戚朝儕。
舟楫膠藏壑，驊騮滑踠蹄。
斵冰歌競若，擿埴杖頻攜。
景幸人人得，詩從物物題。
長吟歌真樂，安羨舞前溪。
和閻工部新作西齋
作者：劉敞
朝代：宋

逍遙不期遠，趣足外囂塵。
誰謂持斧客，翻同高卧人。
江蘆烟葉重，巖菊露香勻。
愛惜凌寒意，留歡過小春。
和閻都官九月十三日夜對月是夕某與子華聖俞如晦會飲君謨所
作者：劉敞
朝代：宋

秋霖恣淫溢，后土無時乾。
忽驚浮雲盡，更覺天宇寛。
涼月如白璧，飛來青冥端。
衆星稍滅没，驚鵲自盤桓。
興發思遠遊，惜無凌風翰。
聊尋故人家，呼酒澆肺肝。
適與二三子，四座俱解鞍。
意合心同賞，百觴不辭難。
玩古騐漢魏，舞姝試邯鄲。
詼諧雜謡語，大笑傾衣冠。
足爲一時樂，未悟清夜闌。
毎至絕倒處，恨君不獲觀。
明發得新詩，照人瑩琅玕。
又知共兹翫，正若相從歡。
君本青雲人，淹留尚郎官。
曠懷不自屑，遇景宴且般。
古來悲秋士，局促宋與潘。
相望如轅駒，豈足爲君歎。
和陳度支杜城園池長韻詩
作者：劉敞
朝代：宋

三輔衣冠多俊賢，邇來風物故依然。
君家復在城南社，時望從知尺五天。
韋氏訓經門益大，酇侯治第世相傳。
雪殘太一虛無裏，塵漲重城蒼莽邊。
修竹萬竿迷暗谷，清渠百道散鳴泉。
欣欣樹色知春近，寂寂禽聲覺地偏。
使節歸來同晝錦，扁舟浮去似登仙。
禆諶適野非無興，更挹逍遙池上篇。
和韓司諫移亳宫雙檜植于道山
作者：劉敞
朝代：宋

仙子分根白鹿檀，定知高峭出巖端。
濃雲借色曾無變，初日移陰漸可觀。
風外共成蒼鶴舞，夜深齊作翠幢看。
人今俟爾爲梁棟，慎勿輪囷取自安。
和龐相公寄題白郎中鳯棲巖山居
作者：劉敞
朝代：宋

丹鳯何年此地棲，蒼山流水入巖扉。
主人早逐長離去，邑子先期駟馬歸。
脩竹萬竿終歲碧，蹲鴟千畝入秋肥。
已聞父老釃牛酒，會看夸鄉畫錦衣。
哀三良詩
作者：劉敞
朝代：宋

士爲知己死，女爲悅己容。
咄嗟彼三良，殺身徇穆公。
丹青懷信誓，夙昔哀樂同。
人命要有訖，奈何愛厥躬。
國人悲且歌，黄鳥存古風。
死復不食言，生寧廢其忠。
存爲百夫防，逝爲萬鬼雄。
豈與小丈夫，事君謬始終。
哀王十三都官
作者：劉敞
朝代：宋

把臂猶昨日，如何長不歸。
賓天亦有似，招隱固疑非。
玉折謝庭樹，綵餘萊子衣。
永懷想平昔，涕下不能揮。
喜從兄自京回
作者：劉敞
朝代：宋

曾作東都賦，無人與共論。
欣逢京輦客，仍是鶺鴒原。
耳接天韶盛，塵棲素袂昏。
秋風江海上，歸夢入夷門。
喜春卿自陜歸
作者：劉敞
朝代：宋

休汝曾更月旦評，幾年漂泊倦塵冥。
神峰好在巖巖石，符采依然兩兩星。
天祿自嫌書尚白，絳帷猶喜眼猶青。
召南風什知多少，一一親弦更許聽。
喜晴寄彦猷
作者：劉敞
朝代：宋

積陰向十日，不見江南山。
何意浮雲盡，依然庭戶間。
芳草晚已歇，瑤華初可攀。
故人在遠道，悵望凋朱顔。
喜雨
作者：劉敞
朝代：宋

海上雨初至，中庭樹交翻。
幽人整冠帯，喜見雷電存。
積潤瀉河漢，餘滋被邱原。
魚龍倘可活，鼃黽誰嫌喧。
稍稍秋欲變，微凉入前軒。
古人致亹亹，吾亦開吾樽。
御叔小丈夫，頗知笑臧孫。
賢愚定誰是，興盡忽忘言。
嗚蟬
作者：劉敞
朝代：宋

芳草久已歇，星火奄向中。
日暮玄鳴蟬，歳華坐將空。
輕舉塵壤外，逍遙神仙同。
豈伊感時節，悲嘯臨長風。
夕露鮮餘潤，炎颷成藴隆。
清虚浪自足，高餓亦云窮。
嘯亭納凉
作者：劉敞
朝代：宋

翻翻竹梢葉，習習蘋末風。
水氣稍澄澈，雲陰反蒙籠。
解襟面虛曠，幽興欲飛冲。
得意恥獨善，慨然環堵中。
嘯亭雨後
作者：劉敞
朝代：宋

風捲高花舞成雪，雨濕芳草綠侵雲。
層軒獨立時惆悵，淮北春光過五分。
嘯臺
作者：劉敞
朝代：宋

尚有高臺在，遺名幸未空。
不時嗟眼白，失所念途窮。
已矣先生意，蕭然烈士風。
清芬定誰嗣，漫嘯白雲中。
嘯臺
作者：劉敞
朝代：宋

高臺映水末，極望有層軒。
覽物惟長嘯，逢人未始言。
四月見梅花作
作者：劉敞
朝代：宋

臘前芳樹暑前開，笑憶周南摽有梅。
玉色還如雪中見，天香不減嶺頭来。
黄鶯未識休頻顧，粉蝶初逢亦自猜。
應與靈芝競三秀，碧城瑤圃隔塵埃。
四望樓二首·其一
作者：劉敞
朝代：宋

白露參差晚，丹楓點染深。
高樓延遠恨，嘶馬動歸心。
留客小山桂，愁人思婦砧。
昏鴉稍欲集，塹黑倒城陰。
四望樓二首·其二
作者：劉敞
朝代：宋

展步乘幽興，登臨當遠遊。
涼軒不用扇，高樹自知秋。
月出潮聲湧，雲生岳色浮。
旅懷雖易失，無奈角聲愁。
四皓歌·其一
作者：劉敞
朝代：宋

與汝攜手，南山之阿。
富貴多憂，孰知其他。
四皓歌·其三
作者：劉敞
朝代：宋

高巖有薇，深谷有芝。
人生實難，委曲何爲。
四皓歌·其二
作者：劉敞
朝代：宋

大風横厲，江海蕩波。
嗟汝鱗介，傷如之何。
因季點同幕中諸君過車輞湖步行野間
作者：劉敞
朝代：宋

山野宜獨往，出郭愧賓從。
終爲吏事役，猶與賢者共。
平湖色清淺，霜落冰始凍。
遠郊氣氤氲，臘近春稍動。
鳥飛甚閒暇，獸起或驚縱。
愛此去人遠，相勸解君鞚。
崇岡象崤阪，宿莽似雲夢。
游目際天地，褰裳凌菰葑。
吟非騷人怨，賞及舞雩誦。
塗遠意逾適，笑彼阮籍慟。
因甫移宰晋陵
作者：劉敞
朝代：宋

自我游毗陵，五年今于兹。
未嘗不閔雨，未嘗不苦饑。
成湯周宣世，豈復能過斯。
上無桑林禱，下無雲漢詩。
赤子餓溝渠，良田生蒺藜。
聽于閭里間，愁毒不可爲。
思得一賢人，救其渇與饑。
上天似悔禍，子乃今來尸。
愛民在恭儉，自可爲吏師。
但恐百里小，膏澤難盡施。
子本湘鄉君，湘人望子來。
下難兄弟别，上顧墳墓違。
將母以諗君，上書再三辭。
朝廷欣然許，多士咸謂宜。
爲政推此心，可令孝者慈。
吾聞屠牛刀，不貴于割雞。
思君苦道遠，莞爾寄此詞。
國殤
作者：劉敞
朝代：宋

屢聞戎馬入，輒有國殤詩。
多壘非吾責，亡民痛爾爲。
請纓慚肉食，無敵怪王師。
聞道臨洮野，天陰戰骨悲。
圍棋調鄰幾
作者：劉敞
朝代：宋

華髪仙翁共奕棋，樵柯爛盡忘歸時。
洞中日月遲如此，世上榮枯詎得知。
園人獻芍藥
作者：劉敞
朝代：宋

淮海由來草木夭，春工殊復自嬌嬈。
始知隋苑多佳麗，未覺吳宫久寂寥。
冰雪肌膚明綽約，雲霞衣服潤飄蕭。
一枝漫取堪誰贈，老去風情不自聊。
園人獻蒲萄
作者：劉敞
朝代：宋

婉婉柔條萬虺蟠，纍纍佳實紫金寒。
甘泉滲液秋香重，瑞露凝膏曉色乾。
鮫室珠盤驚不定，蓬萊金體恨微酸。
貴人寧借涼州牧，暫負衡門報一餐。
土牛行
作者：劉敞
朝代：宋

立春自昔爲土牛，古人設象今人愁。
豈有笵泥作頭角，便可代天熙九疇。
村夫田婦初不知，繽紛圍遶爭相祈。
皆云宜蠶又宜穀，拜跪滿前同致詞。
由來人事常反覆，久立要津寧爾福。
請看今者拜跪徒，少選分張取其肉。
牛實無知何用祭，牛能有情豈不愧。
化育萬物非爾才，世人資爾聊爲戲。
在北得家書
作者：劉敞
朝代：宋

論從定約欲車回，笑領雙魚手自開。
便覺長安近于日，不聞人自日邊來。
坐嘯亭納涼
作者：劉敞
朝代：宋

長嘯振林木，半空鸞鶴聲。
清風蘋末來，孤月海上生。
坐久物色改，如有神仙迎。
城下
作者：劉敞
朝代：宋

秋成雨更綠，高下共萋萋。
浮烟晚自起，歸鳥暝爭棲。
山谷入幽想，茅茨多舊蹊。
日涉遂成趣，身將麋鹿齊。
城下種竹今春極有佳筍
作者：劉敞
朝代：宋

環城密篠舊檀欒，春筍新成幾萬竿。
池上龍蛇驚蟄起，軍中矛戟繞營看。
烏啼窈窈千重碧，風過蕭蕭五月寒。
緩带輕裘容自暇，屨綦多向此林端。
城南晚歸
作者：劉敞
朝代：宋

高秋變搖落，遠水露澄明。
飛鳥江中墮，孤帆木末征。
逆風吹帽側，疏雨逐雲行。
興盡聊當反，塗窮眼自驚。
城南泛舟三首·其一
作者：劉敞
朝代：宋

乘興隨所適，出郊聊泛然。
青波能照髮，白鷺巧迎船。
老樹悲秋雨，高風急暮蟬。
孤城隱不見，落日暝浮烟。
城南泛舟三首·其三
作者：劉敞
朝代：宋

高岸看爲谷，通波幾覆城。
橧巢非太古，野俗競偷生。
雨逐行雲過，山依返照明。
楚歌搖落際，更動北歸情。
城南泛舟三首·其二
作者：劉敞
朝代：宋

不踏城南陌，從春及素秋。
蕭條非復昔，顧眄莾堪愁。
白露蒹葭老，清風蘭杜幽。
佯狂驚楚俗，應識棹夷猶。
城南雜題·其一
作者：劉敞
朝代：宋

當日龍船校五兵，旋開池沼學昆眀。
邇來封禪和平久，舊地分教百姓耕。
城南雜題·其三
作者：劉敞
朝代：宋

盤姍不稱三公位，掩抑空妨數畝庭。
只有老僧偏愛惜，倩人圖畫作書屏。
城南雜題·其二
作者：劉敞
朝代：宋

垂楊冉冉籠清籞，細草茸茸覆路沙。
長閉園門人不入，禁渠流出雨殘花。
城南雜題·其四
作者：劉敞
朝代：宋

早時風景愛東吳，一到京師興益疏。
偶向城南疑澤國，夾川垂柳带僧居。
城樓
作者：劉敞
朝代：宋

新晴彊人意，步上西城樓。
雲烟開井邑，綺繡錯田疇。
離離麥就熟，翳翳桑尚柔。
懷歸感初服，覽物悵淹留。
城樓晚望
作者：劉敞
朝代：宋

長夏淮天郤似秋，居人未解白貂裘。
雲起岱山時漲雨，風迎滄海欲横流。
日邊渇問長安使，天際頻瞻賈客舟。
自是七哀宜寫望，不關非土故登樓。
城樓望春
作者：劉敞
朝代：宋

高樓新雪後，春意已端倪。
遶石泉聲急，圍城柳色齊。
滯流貪適興，幽僻嬾招攜。
舊種桃千樹，春遊豫恐迷。
城樓望水
作者：劉敞
朝代：宋

遠水全無地，高城略近天。
龍吟忽半見，虹飲競相鮮。
魚鼈争乘渚，兒童狹濟川。
秋風只昨日，物意已蕭然。
城樓送别
作者：劉敞
朝代：宋

驚風走枯蓬，百里不暫息。
密雲乘飛雨，前山坐成隔。
蓬老初無根，豈辭遠爲客。
山高雖可望，路遠當不識。
去留類如此，覽物意寧極。
鞍馬未動間，會合彌可惜。
緩歌送清觴，更醉日将夕。
城樓避暑
作者：劉敞
朝代：宋

積水動微吹，高樓浮薄陰。
登臨倦非土，瀟灑勸披襟。
滌滌原野曠，熹熹城郭深。
浮雲空蔽日，無意欲爲霖。
城頭烏
作者：劉敞
朝代：宋

城頭月出天正白，衆烏驚飛啼夜色。
枝高風多露新滴，畏聲惡影不能息。
愁人感之援鳴琴，拂弦成聲淚沾襟。
嗟爾一生八九雛，游翔不過東西林。
白頭反哺無所恨，桓山分飛獨何心。
墨河館連日大風
作者：劉敞
朝代：宋

空桐倚不周，近戴北斗魁。
上天限夷夏，自古常風霾。
我行迫隆冬，周覽窮荒回。
魑魅醜正直，共工負其材。
初如百萬兵，鳴鼓天上來。
日月慘不光，星辰爲之頹。
又如海水翻，洪洞奔天臺。
四顧無復人，但聽萬壑雷。
搖山墮危石，略野荒纖荄。
鳥雀失食悲，虎豹忘羣哀。
大呌不自聞，卻行尚欲摧。
而我仗漢節，何由脱氛埃。
先王外荒服，赤子棄草萊。
陰奸竊號令，天網殊恢恢。
我車傷崔嵬，我馬勞虺隤。
感彼雞鳴詩，聊以慰永懷。
墨竹
作者：劉敞
朝代：宋

羈游念此君，子墨慰幽人。
灑落不經思，蒼筤如出塵。
交加月下影，濃澹霧中筠。
試作吳山想，蕭蕭意亦真。
壺公祠大樹
作者：劉敞
朝代：宋

壺公飛昇向千歲，茲樹懸壺今尚在。
繁根鬰屈蟠蛟龍，冗幹呺嚎作天籟。
樛枝入土又旁出，四面童童若車蓋。
大鈞播物信容易，父老相傳謾驚駭。
孔明廟前千丈栢，老子庭中左紐檜。
天資正直本當壽，地養堅強自宜大。
嗟爾朽質名弗聞，雖能所生世何賴。
雷霆不及斤斧遺，但恐狐貍假爲怪。